title: Otto Wuorio

text: Otto Wilhelm Wuorio (vuoteen 1906 Nyqvist; 7. huhtikuuta 1887 Nurmijärvi – 14. helmikuuta 1964 Helsinki) oli suomalainen rakennus- ja jääkiekkoalojen vaikuttaja sekä teollisuusneuvos. Hänen perustamansa Otto Wuorio Oy oli aikanaan Suomen merkittävimpiä rakennusliikkeitä.


title: Otto Wuorio

text: Wuorio oli nurmijärveläisen mäkitupalaisen poika. Hän hankki ensin muurarin ammattitaidon ja valmistui sitten 1909 Helsingin teollisuuskoulusta rakennusmestariksi. Hän toimi ylirakennusmestarina Helsingin Puu-Käpylän kaupunginosan rakennustyömaalla vuosina 1916–1919. Vuonna 1919 Wuorio perusti oman rakennusliikkeen, josta vuonna 1951 tuli osakeyhtiö Otto Wuorio Oy. Se rakennutti Helsinkiin 1920-luvulta alkaen asuintaloja ja 1930-luvulta alkaen eräitä keskeisiä liiketaloja ja julkisia rakennuksia. Yritys oli tuolloin jo maan suurimpia talonrakennusurakoitsijoita. Wuorio oli yrityksensä toimitusjohtajana vuoteen 1957 ja sen jälkeen vielä hallituksen puheenjohtajana kuolemaansa asti. Hän sai 1948 teollisuusneuvoksen arvonimen. Wuorio oli myös 1941–1945 ja 1948–1950 Suomen Rakennusmestariliiton puheenjohtaja.


title: Otto Wuorio

text: Jääkiekon seuratasolla Wuorio oli yksi helsinkiläisen, 13 kautena pääsarjassa pelanneen Karhu-Kissojen perustajajäsenistä ja seuran puheenjohtaja vuosina 1938–1942. Vuosina 1942–1947 hän oli Suomen Jääkiekkoliiton puheenjohtaja, järjestyksessä toisena Kauko Karvosen jälkeen. Wuorio on myös valittu Jääkiekkoliiton kunniajäseneksi.


title: Otto Wuorio

text: Wuorio omisti vuodesta 1929 Koikkalan kartanon Vihdissä.


title: Otto Wuorio

text: Suomen Jääkiekkomuseo aateloi Wuorion Suomen Jääkiekkoleijonaksi vuonna 1986 numerolla 37.


title: Otto Wuorio

text: Otto Wuorio Oy siirtyi 1985 osaksi YIT-yhtymää.


title: Budhia Singh

text: Budhia Singh (s. 2002 Bhubaneswar, Intia) on intialainen poika, joka on kaikkien aikojen nuorin maratonin juossut ihminen. Hän harrastaa päivittäin useiden tuntien ajan juoksemista. Singh saattaa juosta päivän aikana seitsemän tuntia ja 48 kilometriä. Vuonna 2006 Budhia juoksi yhtä mittaa 67 kilometrin matkan.


title: Budhia Singh

text: Kun Budhia Singhin isä kuoli, hänen äidillään ei ollut varaa elättää häntä ja myi pojan eräälle miehelle 800 rupian (noin 20 euroa) hintaan. Paikallinen judovalmentaja Biranchi Das huomasi pojan eriskummalliset kyvyt. Pian Das osti Bundhia Singhin itselleen ja ryhtyi valmentamaan tätä täysipainoisesti. Hän on laatinut Singhille harjoitusohjelman ja ruokavalaion, joka koostuu kananmunista, maidosta, maissista ja lihasta. Singh aloittaa juoksemisen joka päivä kello viisi ja jatkaa iltapäivään saakka, kunnes pitää ruokatauon. Venyttelyn jälkeen Singh menee hierontaan sen jälkeen altaaseen. Sen jälkeen hän syö taas jotain. Valmentajan mukaan Singhin on mahdollista juosta päivässä jopa 90 kilometrin matkan. Hänen päivittäistä juoksumatkaansa kasvatetaan koko ajan. 18. syyskuuta uutisoitiin Singhin juosseen 3-vuotiaana yhtäjaksoisesti 58 kilometrin matkan.


title: Budhia Singh

text:
Monet ihmiset ja järjestöt, muun muassa kardiologi Rama Ranjan Sharangi sekä paikallinen köyhien lasten asioista huolehtiva järjestö, ovat kritisoineet Dasia siitä, ettei pienen lapsen terveys kestä noin kovaa rasitusta, ja että hän käyttää poikaa oman hyötynsä tavoitteluun. Bhudia itse
sanoo, että hän haluaa juosta. Hän sanoo myös, ettei hän tule toimeen ilman juoksemista. Das murhattiin vuonna 2008.


title: Anglesey

text: Anglesey () on Irlanninmeren saari Walesin luoteisrannikolla. Anglesey on Walesin ja Englannin suurin saari ja sen pinta-ala on 676 km². Hallinnollisesti Anglesey muodostaa Isle of Angleseyn (kymriksi "Ynys Môn") kreivikunnan, johon kuuluu myös läheinen Holy Island. Koko hallinnollisella alueella oli vuonna 2017 arviolta 69 300 asukasta.


title: Anglesey

text: Kansanomaisen etymologian mukaan nimi "Anglesey" () viittaisi anglien saareen. Saaren nimi on kuitenkin mahdollisesti peräisin sen muinaisnorjankielisestä nimityksestä "Öngulsey", jossa "öngull" tarkoitti kulmaa tai koukkua ja "ey" saarta.Saaren kymrinkielinen nimi on "Môn". Antiikin aikaisissa ja keskiaikaisissa lähteissä saareen viitataan usein latinalaisella nimellä "Mona" tai kreikaksi "Μονα". Nimellä on todennäköisesti sama alkuperä, kuin Mansaarella (kymriksi "Manaw", muinaisiiriksi "Mano"). Nimet sekoitetaankin usein toisiinsa historiallisissa lähteissä, joista ei aina selviä kummasta saaresta on kyse.


title: Anglesey

text: Anglesey on saari ja sitä erottaa Walesin mantereen puoleisesta osasta Menaisalmi. Angleseyn pinta-ala on noin 676 km² ja se on näin Englannin ja Walesin suurin saari. Angleseyn kreivikuntaan kuuluu myös Holy Island hieman Angleseyn saaresta länteen. Saaren korkein kohta on Holyhead Mountain noin 219 metrin korkeudella merenpinnasta. Saaren hallinnollinen keskus on Llangefni.


title: Anglesey

text: Eräällä saaren kylällä on Britannian pisin paikannimi: Llanfairpwllgwyngyllgogerychwyrndrobwllllantysiliogogogoch.


title: Anglesey

text: Angleseyn saarelta löydetyt megaliitit viittaavat asutukseen jo ehkä neoliittisella kivikaudella tai pronssikauden alussa. Kelttiläiset kielet levisivät alueella noin 100-luvulla eaa. Rooman valtakunnan valloittaessa Britanniaa 60-luvulla jaa. Anglesey oli ensimmäinen hyökkäyksen kohteeksi päätynyt alue Pohjois-Walesissa. Tacituksen mukaan saaren valloituksella oli erityistä strategista arvoa, koska se oli druidien tärkeä tukialue ja druideja pidettiin puolestaan erityisenä uhkana roomalaisvallalle alueella. Tacitus kuvailee roomalaisten hyökkäystä saarelle, jonka aikana sen pyhät lehdot tuhottiin. Tacituksen mukaan lehtoja käytettiin ihmisuhrauksissa. Joitakin todisteita druidien huomattavasta asemasta saarella on löydetty arkeologian kautta. Esimerkiksi Llyn Cerrig Bach -järveltä on tehty huomattavia esinelöytöjä, joista on päätelty alueella olleen myös läheiset yhteydet Irlantiin.


title: Anglesey

text: Rooman valtakunnan luhistuttua Angleseystä tuli osa walesilaista Gwyneddin kuningaskuntaa. Kuninkaallinen hovi sijaitsi Aberffrawissa. Saaren omistuksesta kiinnostuivat myöhemmin myös englantilaiset hallitsijat. Northumbrian hallitsija Eadwine (k. 632/3) keräsi jonkin aikaa suojelurahaa saarelta. Gwyneddin kuningas Cadwaladr ap Cadwallon kukisti Eadwinen ja Gwynedd päätyi lopullisesti englantilaisvallan alle vasta Edvard I:n aikakaudella vuonna 1282. Angleseystä tehtiin oma kreivikuntansa vuonna 1284. Walesilaisella Tudor-suvulla oli merkittäviä maaomistuksia Angleseyllä ja suvun edustaja Henrik VII:sta tuli Englannin kuningas. Gwyneddin kreivikunta perustettiin vuonna 1974 ja se käsitti suurin piirtein vanhojen Angleseyn, Caernarfonin ja Merionethin kreivikuntien alueet. Anglesey erotettiin jälleen omaksi kreivikunnakseen vuonna 1995.


title: Anglesey

text: Vuoden 2017 puolivälillä koko Angleseyn hallinnollisella alueella asui arviolta 69 300 henkilöä. Heistä noin 42 100 eli 60,8 % koko väestöstä osasi kymriä. Kymrin kielen osaajien suhteellinen määrä Angleseyllä on Gwyneddin jälkeen Walesin toiseksi suurin ja koko Walesin sama luku on vain 27,9 %.


Yhdistyneiden kansakuntien ihmisoikeusneuvosto (UNHRC, ) on Yhdistyneiden kansakuntien ihmisoikeuksiin ja niiden toteuttamiseen keskittyvä elin. Se on kritisoidun ihmisoikeustoimikunnan (UNCHR) seuraaja. Se eroaa toimikunnasta muun muassa niin, että YK:n yleiskokouksella on oikeus estää 2/3 äänten enemmistöllä ihmisoikeuksia rikkovan maan jäsenyys ihmisoikeusneuvostossa.


title: Yhdistyneiden kansakuntien ihmisoikeusneuvosto

text: Neuvoston perustamisesta päätettiin äänestyksellä 15. maaliskuuta 2006 YK:n yleiskokouksessa. Sen puolesta äänesti 170 maata, ja sitä vastaan neljä (Israel, Yhdysvallat, Palau sekä Marshallinsaaret). Lisäksi kolme maata, Valko-Venäjä, Iran ja Venezuela, pidättäytyivät äänestyksestä.


text: Ihmisoikeusneuvosto koostuu 47 jäsenestä, jotka kokoontuvat ympärivuotisesti. Kokoonpano vaihtuu kolmen vuoden välein, ja pysyviä jäseniä ei ole, sillä yksi jäsen voi olla mukana korkeintaan kaksi kautta peräkkäin. Jäsenissä otetaan huomioon maantieteellinen tasa-arvoisuus siten, että jäseniä on tietty määrä kustakin maanosasta.


text: YK:n ihmisoikeusneuvosto otti kokouksessaan 16. kesäkuuta 2008 kannan, jonka mukaan šarialain vastaista kritiikkiä ihmisoikeusneuvoston kokouksissa ei käsitellä.


text: 26. maaliskuuta 2009 YK:n ihmisoikeusneuvosto hyväksyi päätöksen, jonka mukaan julkinen uskonnon halventaminen on ihmisoikeusrikkomus. Pakistanin tekemää aloitetta puolsi 23 maata, vastusti 11 ja 13 äänesti tyhjää.


text: YK:n ihmisoikeusneuvoston mielestä Sveitsi rikkoo kansainvälistä oikeutta, mikäli maa kieltää minareettien rakentamisen.


text: YK:n ihmisoikeusneuvostoa on syytetty keskittymisestä Israeliin. Se on tuominnut Israelin jo 26:ssa eri päätöslauselmassa. Ensimmäisenä vuotena 2006-07 neuvosto ei tuominnut ihmisoikeusrikkomuksia missään muussa maassa ja toisena vuotena 2007-08 Myanmar sai yhden maininnan, kun taas Israel tuomittiin yhdeksän kertaa. Lisäksi Israel on nostettu ainoana maana pysyvästi neuvoston käsittelylistalle.


text: Muslimimaat ajoivat Pakistanin johdolla YK:n ihmisoikeusneuvoston hyväksymään kiistellyn päätöslauselman. Huhtikuun 2009 alussa hyväksytty päätöslauselma teki uskontojen herjaamisesta ihmisoikeusrikkomuksen. Kriitikot, mm. Toimittajat ilman rajoja -järjestö ovat huolissaan siitä, että päätöslauselmalla pyritään estämään uskontojen ja erityisesti islamin kritisointi.


title: Esko Rekomaa

text: Esko Aatu Rekomaa (24. joulukuuta 1932 Vuoksela – 14. helmikuuta 1985 Helsinki) oli suomalainen jääkiekkohyökkääjä ja -valmentaja.


title: Esko Rekomaa

text: Rekomaa pelasi uransa helsinkiläisjoukkueissa. Hän aloitti HJK:ssa (1949–54) ja jatkoi HIFK:ssa (1954–66). Rekomaa oli ensimmäisiä IFK:hon otettuja suomenkielisiä pelaajia. Rekomaa voitti pelaajaurallaan kaksi SM-pronssia ja pelasi yhteensä SM-sarjassa 178 ottelua tehoin 160+87.


title: Esko Rekomaa

text: Maajoukkueessa Rekomaa pelasi yhteensä 22 ottelua. Hän oli mukana myös kaksi kertaa MM-kisoissa ja kerran olympialaisissa.


title: Esko Rekomaa

text: Valmentajana Rekomaa voitti kaksi SM-kultaa HIFK:ssa.


title: Ihmisen suolisto

text: Suolisto () on osa ruoansulatuselimistöä. Ruuansulatuselinten lasketaan alkavan mahalaukusta ja päättyvän peräaukkoon. Suolistoon kuuluvat ohutsuoli ja paksusuoli. Suoliston tehtävänä on irrottaa ja imeä ihmisen syömästä ja juomasta materiaalista kaikki hyödyllinen ravinto ja hivenaineet. Suolisto toimii autonomisesti eli ihmisen tahdosta riippumatta.


title: Ihmisen suolisto

text: Ohutsuoli on noin seitsemän metriä pitkä; pituus vaihtelee 4,5 ja 10 metrin välillä. Käytännössä se on lihasjännityksen vuoksi huomattavasti lyhyempi. Se on erittäin mutkitteleva ja onteloinen. Ohutsuolen pinnalla on nukkalisäkkeitä, joiden pinnalla on hermoja, imusuonia ja verisuonia. Tasaiseksi levitettynä ohutsuoli peittäisi useiden satojen neliömetrien alueen.


title: Ihmisen suolisto

text: Mahalaukusta ohutsuoleen tuleva materiaali on jo melko pitkälle käsiteltyä. Merkittävin osa ravintoaineista imeytyy ohutsuolen suolinukan kautta verenkiertoon.


title: Ihmisen suolisto

text: Paksusuoli on noin metrin mittainen ja viiden sentin paksuinen pätkä suolistoa. Paksusuoli jaetaan umpisuoleen, koolonin nousevaan, poikittaiseen ja laskevaan ja sigmasuoli-osaan sekä peräsuoleen. Paksusuolessa asustavat mikrobit, jotka myös huolehtivat suoleen tulevan materiaalin käsittelystä yhdessä suolen mekaanisten toimien kanssa. Mikrobien epätasapainotila aiheuttaa ruuansulatusvaivoja. Paksusuolessa jylläävät muun muassa kolibakteerit, listeria, salmonella ja maitohappobakteeri.


title: Ihmisen suolisto

text: Sigmasuoli on S-kirjaimen muotoinen ja noin 40 cm:n mittainen osa paksusuolta. Se yhdistaa peräsuolen ja laskevan koolonin toisiinsa. Sigmasuolesta on käytetty myös nimitystä vemmelsuoli. Muotonsa ansiosta suoli pystyy erottelemaan suoliston tuottamaa kiinteää ja kaasumaista ainesta. Suolen muoto mahdollistaa suolistokaasujen väliaikaisen varastoimisen ja vapauttamisen ilman samanaikaista ulosteen erittämistä peräsuoleen.


title: Ihmisen suolisto

text: Peräsuoli on paksusuolen parikymmensenttinen loppuosa. Peräsuoli toimii ulosteen varastointipaikkana. Peräaukossa on kahdet sulkijalihakset - autonomiset ja tahdonalaiset. Autonomisten sisempien sulkijalihasten ("musculus sphincter ani internus") täytyy rentoutua keskushermosto-tasolta käsin ennen kuin ihminen voi aloittaa ulostamisen ja rentouttaa ulommat tahdonalaiset sulkijalihakset ("musculus sphincter ani externus").


title: Ihmisen suolisto

text: Suolisto on kunnossa, kun ei ole vaivoja, kuten ripulia tai ummetusta.


title: Opiskelu

text: Opiskelu tarkoittaa tietojen ja taitojen kartuttamista. Ihmiset opiskelevat saavuttaakseen yleissivistystä tai ammatillista osaamista johonkin ammattiin. Opiskelua omin päin sanotaan itseopiskeluksi. Opiskelu voi olla yleissivistyksen kartuttamista vailla täsmällisempää päämäärää. Johonkin tutkintoon voi myös opiskella itse ja suorittaa sen jälkeen virallisesti hyväksytty tutkinto.


title: Opiskelu

text: Opiskelu on normitettu opintopisteiksi (aiemmin opintoviikko) tai jaksotettu kursseiksi. Kursseista koottua kokonaisuutta sanotaan tutkinnoksi. Tutkintoon liittyy tavallisesti pätevyyskoe, jonka läpäistyään saa tutkinnon ja arvonimen.


title: Opiskelu

text: Opiskelun sosiaalisen puolen asioita ovat opiskelun taloudellinen toimeentulo, terveydenhuolto, asuminen ja harrastustoiminta. Toimeentulon kattaa opintoraha ja opintolaina sekä mahdollinen opiskelijan töissäkäynti. Terveydellistä puolta hoitaa 2. asteen oppilaitoksen terveydenhuolto ja korkeakoulutasolla YTHS. Asumisesta huolehtivat opiskelija-asuntoyhtiöt ja -säätiöt tarjoamalla opiskelijoille kohtuuhintaisia vuokra-asuntoja. Opiskelijoille on tarjolla monenlaista virkistys- ja harrastetoimintaa. He ovat yleensä keskimääräistä kiinnostuneempia aktiviteeteista.


title: Opiskelu

text: Monimuoto-opiskeluksi (momu) sanotaan sellaista tapaa opiskella, jossa on sekä lähiopetustunteja että etäopiskeluna tapahtuvaa opiskelua ja etätehtäviä. Etäopiskelu tarkoittaa itsenäistä ilman läsnäoltavia tunteja tehtyä opiskelua. Etätehtävät ovat itsenäisesti tehtäviä harjoituksia.


title: Opiskelu

text: Monimuoto-opiskelussa oppimateriaali jaetaan opiskelijoille lähiopetustunnilla, postitse tai internetin välityksellä. Opiskelija tutustuu aineistoon ja opettelee käsiteltävän asian sen mukaisesti.


title: Opiskelu

text: Kokeita ja testejä ei yleensä järjestetä monimuotoisena valvontaongelmien takia. On kallista järjestää tarpeellinen koevalvonta kunkin monimuoto-opiskelijan koetilaisuuteen erikseen. Monimuoto-opiskelun kurssin kokeet järjestetään keskitetysti yhdessä paikassa samalla kertaa koko kurssille.


title: Opiskelu

text: Opiskelutiedot ovat julkista tietoa, jota voidaan pyynnöstä luovuttaa oppilaitoksista esimerkiksi palkkaavalle työnantajalle. Tiedoista kerrotaan mihin tutkintoon opinto-oikeus on sekä mitä opintoja on suoritettu.


title: Opiskelu

text: Suomeen ollaan perustamassa julkista opiskelutiedot näyttävää opetushallinnon internet-palvelua, valtakunnallista opintorekisteriä. Valeammattilaisten paljastuminen helpottuu, kun suoritetut tutkinnot saa selvitettyä palvelusta helposti. Myös oppilaitosten välinen opintojen hyväksilukeminen helpottuu.


title: Opiskelu

text: Henkilö- ja yhteystietoja, joita on talletettu opintojärjestelmän rekisteriin säätelee kuitenkin henkilötietolaki (523/1999) ja laki viranomaisen toiminnan julkisuudesta (621/1999). Opiskelijatietojärjestelmästä voidaan luovuttaa tietoja myös opiskeluun liittyvään suoramarkkinointiin ja mielipidetutkimuksiin (JulkL 16§). Näitä tarkoituksia varten tiedot luovutetaan kuitenkin vain niistä rekisteröidyistä, jotka ovat siihen erikseen suostuneet. Saadakseen tiedot luovuttamista hakevan säätiön, yhdistyksen, yrityksen tms. on saatava ensin yliopistolta lupa tietojen vastaanottamiseen. Muuhun suoramarkkinointiin tai HetiL:n 30 §:n mukaisiin tarkoituksiin tietoja ei myönnetä. Henkilötunnuksia luovutetaan vain henkilötietolain (523/1999) 13§:n pykälän määrittelemissä tilanteissa.


title: Hopeanitraatti

text: Hopeanitraatti (AgNO) on kemiallinen yhdiste, joka koostuu Ag- ja nitraatti-ionista (NO). Se on hajutonta, väritöntä, läpinäkyvää tai valkoista kiteistä ainetta. Hopeanitraatti on valolle herkkä, myrkyllinen ja syövyttävä aine, jota käytetään muun muassa valokuvauksessa filmin raaka-aineena. Tunnetuin reaktio on saostuminen liuoksesta hopeakloridina, AgCl. Hopeanitraattikiteitä voidaan valmistaa liuottamalla hopeaa typpihapossa, minkä jälkeen liuos haihdutetaan. Se värjää helposti ihoon tummanharmaita tahroja.


title: Hopeanitraatti

text: Hopeanitraatti on ympäristölle haitallista ja myrkyllistä erityisesti kaloille. Hopeanitraattia epäillään karsinogeeniksi.


title: Hopeanitraatti

text: Hopeanitraatin moolimassa on 169,89 g/mol, sulamispiste 212 °C, hajoaa alle kiehumislämpötilansa 444 °C:ssa, tiheys 4,35 g/cm, liukoisuus veteen erittäin hyvä 219 g/100 ml (20 °C) ja CAS-numero 7761-88-8.


title: Hopeanitraatti

text: Hopeanitraattia on ollut saatavana apteekkituotteena nimellä Lapis. Hopeanitraatti eli "laapis" on adstringentti, ja sitä käytetäänkin kauterisaatioon; laapiksella kauterisointi eli "laapistaminen" on ollut tavallinen hoitotoimenpide nenäverenvuotoon.


title: Hopeanitraatti

text: Laapista on käytetty myös haavanhoitoon, jossa se avohaavaan siveltynä kirvelee voimakkaasti ja on saanut siitä nimen ”helvetinkivi”. Hopeanitraattiliuoksella on hoidettu myös vauvojen silmätulehdusta sekä känsiä.


title: Hopeanitraatti

text: Laapiskiveä on käytetty lakanoiden ja muiden liinavaatteiden sekä vaatteiden nimikointiin kastamalla esimerkiksi sulkakynä mietoon laapisliuokseen ja kirjoittamalla nesteen avulla tekstiiliin omistajan nimikirjaimet. Teksti tulee näkyviin vasta, kun tekstiili on ollut alttiina auringonvalolle, mutta sen jälkeen laapiksella tehty nimikointi kestää hyvin pesuja ja muuta kulutusta. Hopeanitraatilla voi myös värjätä mustaksi kasvikuituja ja luuta.


title: Kai Nieminen

text: Kai Nieminen saattaa tarkoittaa seuraavia henkilöitä:


title: Puhekupla

text: Puhekupla on sarjakuvissa ja animaatioissa tai muussa äänettömässä mediassa visuaalinen ilmaisu ihmisen tai muun olennon puheelle. Muut äänet ilmaistaan visuaalisesti ilman puhekuplia. Puhekupla on yleensä valkoinen soikio tai suorakaide, jonka sisällä on puhe tekstinä. Siihen kuuluu tavallisesti sakara, joka osoittaa puhujan suuta kohti.


title: Puhekupla

text: Puhekuplan reunat voivat ilmaista visuaalisesti myös puhujan tunnetilaa tai äänensävyä. Esimerkiksi katkoviivalla kuvatun puhekuplan reuna ilmaisee kuiskaamista. Tunnetilaa ja äänensävyä voidaan kuvata puhekuplaan sijoitetuin symbolein, esimerkiksi nuotit kuvaavat viheltämistä tai laulamista. Tavallisesta poikkeava puhekuplien tekstityyppi voi kuvata tunnetilaa tai vierasta kieltä; tätä käytetään runsaasti esimerkiksi Asterix-sarjakuvissa.


title: Puhekupla

text: Jo 1200-luvulla esiintyi ihmisillä kuvissa puhumista ilmaisevia nimiöitä. Tunnistettavat "puhekuplat" syntyivät varsinaisesti 1600-luvulla. Sarjakuvateollisuuden kehittyessä 1900-luvulla puhekuplat eri kulttuureissa yhtenäistyivät.


title: Seppo Liitsola

text: Seppo Liitsola (7. helmikuuta 1933 Tampere – 18. heinäkuuta 2012 Espoo) oli suomalainen jääkiekkohyökkääjä ja -valmentaja. Hän valmensi vuosina 1969–1972 ja 1974–1976 maajoukkuetta. Ammatiltaan hän oli voimistelunopettaja.


title: Seppo Liitsola

text: Liitsola pelasi menestyksekkään uran TBK:ssa ja Tapparassa. Hän voitti peräti 12 perättäistä SM-mitalia, joka on Suomen ennätys. Kultaisia näistä mitaleista oli kuusi. Pisteitä Liitsola teki pelaamassaan 169 ottelussa 136 (76+60). A-maajoukkueessa Liitsola pelasi 14 ottelua ja yhdet MM-kilpailut vuonna 1955.


title: Seppo Liitsola

text: Vuonna 1964 päättyneen pelaajauransa jälkeen Liitsola aloitti valmentamisen. Hänen ensimmäinen joukkueensa oli lyhytikäinen lahtelaisseura Upon Pallo, jonka hän nosti aina SM-sarjaan asti. Maajoukkueessa Liitsola aloitti ennenaikaisesti 1969, kun Joe Wirkkunen jättäytyi tehtävästä solidaarisuudesta kotimaataan Kanadaan kohtaan. Kanada oli riitaantunut Kansainvälisen Jääkiekkoliiton kanssa ja jättäytyi MM-kisoista moneksi vuodeksi. Liitsola johti maajoukkuetta viisi kertaa MM-kisoissa ja kahdesti olympialaisissa.


title: Seppo Liitsola

text: Liitsola tunnettiin loistavana taktikkona, mutta myös vaativana ja värikkäänä valmentajana. Maajoukkueen jälkeen hän luotsasi vielä HIFK:ta vuosina 1972–1975 yhteen mestaruuteen ja kahteen hopeaan. Saksassa ETV-70 Münchenin peräsimessä Liitsola toimi yhden kauden 1980–1981.


title: Seppo Liitsola

text: Liitsola toimi Suomen jääkiekkoliitossa valmennuspäällikkönä, koulutuspäällikkönä ja liittohallituksessa.


title: Sivuluokka

text:
Jos formula_1 on ryhmän formula_2 aliryhmä ja formula_3, niin ryhmän formula_2 osajoukkoa
kutsutaan alkion "a" määräämäksi aliryhmän formula_1 vasemmaksi sivuluokaksi. Vastaavasti osajoukkoa
kutsutaan alkion "a" määräämäksi aliryhmän formula_1 oikeaksi sivuluokaksi. Vasempia ja oikeita sivuluokkia kutsutaan yhteisellä nimellä "sivuluokka", mikäli puolella ei ole merkitystä. Yleisessä tapauksessa tosin formula_9. Aliryhmää formula_1, jolla pätee formula_11 kaikilla formula_3 sanotaan ryhmän formula_2 normaaliksi aliryhmäksi. Esimerkiksi kaikkien Abelin ryhmien aliryhmät ovat normaaleja.


title: Sivuluokka

text: Sivuluokilla on merkittävä osa ryhmäteoreettisissa tarkasteluissa. Sivuluokkien avulla voidaan esimerkiksi helposti todistaa Lagrangen lause ja ne esiintyvät myös ryhmän tekijäryhmien alkioina.


title: Sivuluokka

text: Olkoon formula_1 on ryhmän formula_2 aliryhmä ja formula_16. Tällöin seuraavat ehdot ovat yhtäpitäviä


title: Sivuluokka

text:
Erityisesti viimeinen ehto osoittautuu hyödylliseksi, sillä relaatio formula_23 kaikilla formula_16 on joukon formula_2 ekvivalenssirelaatio. Tämän relaation ekvivalenssiluokat ovat aliryhmän formula_1 vasemmat sivuluokat. Täten vasemmat sivuluokat ovat keskenään pistevieraita ja
eli ryhmä formula_2 voidaan esittää vasempien sivuluokkien unionina. Aliryhmäkriteerin nojalla aliryhmä formula_1 on eräs omista sivuluokistaan.


title: Sivuluokka

text:
Koska funktio
on bijektio kaikilla formula_3, niin aliryhmällä formula_1 on sama mahtavuus kaikkien vasempien sivuluokkiensa kanssa. Erityisesti, mikäli formula_1 on äärellinen ryhmä, niin aliryhmän formula_1 kaikissa sivuluokissa on yhtä monta alkiota.


title: Sivuluokka

text:
Kaikki edellä esitellyt ominaisuudet pätevät sopivin muutoksin myös oikeille sivuluokille. Lisäksi koska kuvaus
on hyvin määritelty ja bijektio, niin aliryhmän formula_1 vasempien sivuluokkien joukko on yhtä mahtava oikeiden sivuluokkien joukon kanssa. Erityisesti, mikäli vasempia sivuluokkia on äärellinen määrä, niin aliryhmän formula_1 vasempien sivuluokkien lukumäärä on sama kuin aliryhmän formula_1 oikeiden sivuluokkien lukumäärä. Tätä lukua kutsutaan aliryhmän formula_1 indeksiksi ryhmässä formula_2.


title: Sivuluokka

text: Hallin todistaman lauseen mukaan, mikäli formula_41 ja aliryhmän indeksi ryhmässä formula_2 on "n", niin voidaan valita sellaiset alkiot formula_43, että lista formula_44 sisältää kaikki vasemmat sivuluokat ja lista formula_45 sisältää kaikki oikeat sivuluokat.


title: Sivuluokka

text: Ryhmän multiplikatiivisessa esityksessä sivuluokkia merkitään yleensä formula_46 ja formula_47, additiivisessa formula_48 ja formula_49. Tässä merkinnässä formula_1:n paikalle ajattellaan sijoitetuksi jokainen formula_1:n alkio erikseen, jolloin saadaan täsmälleen sivuluokan alkiot.


title: Sivuluokka

text: Erityisesti renkaiden ollessa kyseessä sivuluokkia kutsutaan myös jäännösluokiksi.


title: Leo Brouwer

text: Leo Brouwer (s. 1. maaliskuuta 1939 Havanna, Kuuba) on kuubalainen kitaristi, säveltäjä ja kapellimestari, joka opiskeli 1950- ja 1960-lukujen vaihteessa musiikkia Yhdysvalloissa Hartt School of Musicissä Connecticutin Hartfordissa ja Juilliard Schoolissa New Yorkissa.


title: Leo Brouwer

text: Brouwerin varhaiset sävellykset sisältävät vaikutteita kuubalaisesta kansanmusiikkista, mutta 1960- ja 1970-lukujen aikana hän kiinnostui modernistisien säveltäjien kuten Luigi Nonon musiikista ja hän käytti musiikissaan muun muassa epädeterministisyyttä. Viime vuosina Brouwerin musiikissa on jälleen ilmennyt modaalisia ja tonaalisia piirteitä. Hän sävellystuotantonsa koostuu suuresta joukosta musiikkia soolokitaralle, useita kitarakonserttoja ja musiikkia yli neljäänkymmeneen elokuvaan.


title: O Arise, All You Sons

text: O Arise, All You Sons (”Oi nouskaa, pojat”) on Papua-Uuden-Guinean kansallislaulu. Laulusta tuli kansallislaulu Papua-Uuden-Guinean itsenäistyessä 16. syyskuuta 1975. Laulun on säveltänyt ja sanoittanut entinen Australian laivaston sotilas Thomas "Tom" Shacklady.


title: Mauno Nurmi

text: Mauno Nurmi (23. joulukuuta 1936 Turku – 15. heinäkuuta 2018) oli suomalainen jääkiekkoilija ja jalkapalloilija.


title: Mauno Nurmi

text: Nurmi pelasi maajoukkuetasolla sekä jääkiekkoa että jalkapalloa Turun Palloseurassa. Jääkiekossa hän pelasi yhteensä 176 pääsarjaottelua tehden pisteet 65+33 kausina 1953–1966. Nurmi voitti yhteensä kolme SM-mitalia, joista yksi oli kultainen.


title: Mauno Nurmi

text: Jääkiekkomaajoukkueessa Nurmi esiintyi 53 kertaa. MM-edustuksia Nurmelle kerääntyi neljistä kisoista. Jalkapallomaajoukkueessa Nurmi pelasi viisi A- ja seitsemän B-maaottelua.


title: Al-jumhuriyatu l-muttahida

text: Al-jumhuriyatu l-muttahida () () on Jemenin kansallislaulu. Laulun on sanoittanut Abdallah "al-Fadhool" Abdulwahab Noman ja säveltänyt Ayoob Tarish. Se oli alun alkaen Jemenin demokraattisen kansantasavallan ("Etelä-Jemenin") kansallislaulu. Laulusta tuli yhdistyneen Jemenin tasavallan kansallislaulu Etelä- ja Pohjois-Jemenin yhdistyessä vuonna 1990.


title: Al-jumhuriyatu l-muttahida

text:
Raddidi Ayyatuha 'D-dunya Nashidi
Raddidihi Wa-a 'idi Wa-a idi
Wa 'Dhkuri Fi Farhati Kulla Shahidi
Wa'Mnahihi Hullalan Min Daw'i Idi
Raddidi Ayyatuha 'D-dunya Nashidi
'Ishtu Imani Wa-hubbi Umamiyya
Wa-masiri Fawqa Darbi Arabiyya
Wa-sayabqa Nabdu Qalbi Yamaniyya
Lan Tara 'D-dunya Ala Ardi Wasiyya.


title: Al-jumhuriyatu l-muttahida

text:
Toista, oi maailma, minun lauluni.
Anna sen kaikua yhä uudestaan.
Muista minun iloni kautta jokaisen marttyyrin.
Pue hänet kimaltavin vaattein
Meidän juhlamme väreihin.
Toista, oi maailma, minun lauluni.
Uskossa ja rakkaudessa minä olen osa ihmiskuntaa.
Olen arabi koko ikäni.
Sydämeni lyö Jemenin tahtiin.
Kukaan ulkomaalainen ei tule hallitsemaan Jemeniä.


title: Samarra

text: Samarra () on kaupunki Tigrisin itärannalla Salah al-Dinin maakunnassa Irakissa, noin 110 km Bagdadista luoteeseen. Kaupungissa on noin 201 700 asukasta (2001).


title: Samarra

text: Kaupunki on shiiamuslimien pyhä kaupunki ja sen pyhät paikat ovat olleet hyökkäysten kohteena. Al-Askarin kultainen moskeija rakennettiin 944. Siellä sijaitsevat kymmenennen ja yhdennentoista imaamin, Ali al-Hadin ja Hasan al-Askarin mausoleumit. Moskeijan kultainen kupoli räjäytettiin pommilla 22. helmikuuta 2006, mikä laukaisi vakavia levottomuuksia Yhdysvaltain miehittämässä Irakissa. Sunnikapinallisten pommi-iskun seurauksena 13. kesäkuuta 2007 Samarran moskeijan kaksi minareettia sortuivat.


title: Samarra

text: Sanherib, Sargon II:n poika perusti Sur-marratin kaupungin nykyistä Samarraa vastapäätä 690 eaa. Se rakentui aikaisemman assyrialaisen kaupungin päälle. Entinen asutus korvattiin uudella 833. Abbasidikalifin siirsi kalifaatin pääkaupungin vuonna 836 kapinoita pakoon nykyiseen Samarraan, joka oli pääkaupunkina vuoteen 892, jolloin Bagdadista tuli taas muslimimaailman pääkaupunki. Aikoinaan maailman suurin moskeija rakennettiin 847.


title: Samarra

text:
Samarran kulttuuri oli Irakissa vallinnut kuparikautinen kulttuuri, joka enteili sivilisaation syntyä Mesopotamiassa. Kasteluviljelyllä oli merkittävä osuus ravinnon tuotannossa. Pellavaa viljeltiin. Samarran kulttuurin tunnetuin löytöpaikka Samarran lisäksi on linnoitettu kylä Tell es-Sawwan melko lähellä Bagdadia.
Samarran talot olivat monihuoneisia ja mutkikkaampia kuin aikaisemmat. Yhteiskunta oli melko pitkälle eriytynyt. Keramiikka oli hienoa. Samarrassa esiintyi ensi kertaa tummalle alustalle geometrisin kuvioin ja tyylitellyin eläinhahmoin maalattu keramiikkaa. Se levisi laajalle Lähi-itään. Samarran kulttuurin jälkeen Irakin alueelle tuli kehittyneempi Ubaidin kulttuuri.


title: Paniikkihäiriö

text: Paniikkihäiriö on ahdistuneisuushäiriöihin kuuluva psykiatrinen häiriö. Sen oireita ovat usein, ilman erityistä syytä ilmenevät toistuvat paniikkikohtaukset. Yleisin fyysinen oire on sydämentykytys. Tavallisia oireita ovat myös hikoilu, vapina, hengenahdistus, hyperventilaatio sekä pakokauhuntunne, pelko ja jännittäminen.


title: Paniikkihäiriö

text: Paniikkikohtaukset häipyvät yleensä vähitellen iän karttuessa, myös ilman hoitoa. Joskus hoitamaton paniikkihäiriö saattaa kuitenkin kehittyä vakavaksi ja vaikeaksi masennukseksi.


title: Paniikkihäiriö

text: Paniikkihäiriötä potee muutama prosentti suomalaisista. Kohtaus voi liittyä myös johonkin pelottavana tai ahdistavana koettuun sosiaaliseen tilanteeseen mutta voi myös esiintyä ilman ulkopuolista ärsykettä. Kohtaus voi olla ulkopuolisille huomaamaton tai näkyä paniikkihäiriöisen hikoiluna ja tärinänä. Kohtauksen laukaisevaa tekijää ei aina tiedetä. Sairaus on yleisin nuorilla aikuisilla, ja siihen liittyy usein muitakin psykiatrisia ongelmia, kuten masennusta ja ahdistuneisuutta.


title: Paniikkihäiriö

text: Paniikkihäiriö on yleensä mielenterveysongelma, mutta myös alkoholin ja psykoaktiivisten huumeiden sekä keskushermostoon vaikuttavien bentsodiatsepiinia sisältävien lääkkeiden käyttö voi aiheuttaa paniikkihäiriökohtauksia.


title: Paniikkihäiriö

text: Paniikkihäiriöön liittyy usein julkisten paikkojen pelkoa.


title: Paniikkihäiriö

text:
Fyysisiä oireita voivat olla:
Paniikkihäiriön oireet ovat yksilöllisiä. Kaikkia luettelon oireita ei välttämättä ole. Kohtaus kestää yleensä joitakin kymmeniä minuutteja, harvemmin tunteja. Paniikkikohtaus on siis varsin lyhytaikainen, mutta se jättää jälkeensä hermoja raastavan ahdistuksen, joka voi kestää tunteja, jopa päiviäkin. Kohtaukset ovat toistuvia ja ilmenevät yleensä äkisti ja täysin odottamatta. Paniikkikohtaus on usein potilaalle hyvin pelottava ja epämiellyttävä, mutta ei itsessään vaarallinen kokemus.


title: Paniikkihäiriö

text: Paniikkihäiriö alkaa usein nuoressa aikuisuudessa: karkeasti noin puolilla paniikkihäiriöstä kärsivillä sairaus on alkanut ennen 24. ikävuotta. Naiset saavat sairauden kaksi kertaa todennäköisemmin kuin miehet. Vanhat miehet sairastuvat pahemmin kun nuoremmat.


title: Paniikkihäiriö

text: Paniikkihäiriö voi kestää kuukausia, jopa vuosia, riippuen siitä, kuinka ja milloin hoito aloitetaan. Jos häiriö jätetään hoitamatta, se saattaa vaikeuttaa siitä kärsivän henkilön elämää paniikkikohtausten peittely- tai välttely-yritysten vuoksi. Itse asiassa monilla sairaudesta kärsivillä on ollut vaikeuksia ihmissuhteiden kanssa heidän yrittäessään selvitä sairauden kanssa.


title: Paniikkihäiriö

text: Joillain oireita saattaa esiintyä kuukausien tai vuosien jaksoissa, jonka jälkeen seuraa vuosia kestävä oireeton jakso. Toisilla taas oireet pysyvät jatkuvasti samalla tasolla. On myös todisteita siitä, että ne, jotka ovat kärsineet paniikkihäiriöstä nuorina, mahdollisesti kärsivät niistä myös vanhemmalla iällä, yli 50-vuotiaana.


title: Paniikkihäiriö

text: Henkilöillä, jotka etsivät hoitoa aktiivisesti jo sairauden alussa, hoito voi auttaa jo muutamassa viikossa, ilman kielteisiä sivuvaikutuksia.


title: Paniikkihäiriö

text: On erittäin tärkeää, että paniikkihäiriö todetaan ja sen hoito saadaan aloitettua ajoissa. Oikealla hoidolla saavutetaan parhaimmillaan oireettomuus ja parannetaan huomattavasti potilaan toimintakykyä ja elämänlaatua. Samoin sillä voidaan ylläpitää työkykyä ja ehkäistä masentuneisuutta ja perheongelmia sekä välttää päihteiden, esimerkiksi alkoholin ja bentsodiatsepiinien sekakäyttöä.


title: Paniikkihäiriö

text: Paniikkihäiriö on mahdollisesti heikentävä sairaus, mutta sitä pystytään kontrolloimaan. Paniikkihäiriöön kuuluvien häiritsevien oireiden vuoksi sitä saatetaan luulla hengenvaaralliseksi fyysiseksi sairaudeksi. Tämä virhe usein pahentaa tai laukaisee tulevia kohtauksia. Ihmiset hakeutuvat jatkuvasti päivystyspoliklinikoille paniikkikohtausten vuoksi, ja mittavat lääketieteelliset tutkimukset saattavat karsia pois muita sairauksia poistaen potilaan huolestuneisuutta omasta terveydestään.


title: Paniikkihäiriö

text: Paniikkihäiriöiden hoitoon kuuluu psykoterapian tyyppiä, jota kutsutaan nimellä kognitiivinen käyttäytymisterapia (CBT), lääkkeitä tai niiden yhteiskäyttöä. Psykoterapeuteilla on usein psykologin pohjakoulutus. Potilasta auttavia mielenterveyden ammattilaisia ovat psykologit, psykiatrit ja sairaanhoitajat.


title: Paniikkihäiriö

text: Saadakseen lääkehoitoa potilaan tulisi tavata lääkäri, usein psykiatri. Joissain tapauksissa, kun psykiatria ei ole käytettävissä, yleislääkäri saattaa pystyä hoitamaan lääketieteellisen hoidon. Psykiatrilla on koulutuksensa vuoksi paremmat valmiudet kuin yleislääkärillä psykiatriseen lääkehoitoon.


title: Paniikkihäiriö

text: Lääkityksen avulla voidaan katkaista tiettyjen fobioiden ja paniikkikohtausten psykologinen yhteys. Altistuminen fobian laukaisijoille useita kertoja saamatta paniikkikohtausta (lääkkeiden avulla) johtaa usein fobian raukeamiseen, ja henkilö pystyy toimimaan fobian laukaisijoiden läsnä ollessa ihmisten kanssa normaalisti ilman lääkitystä. Pienemmät fobiat voidaan saada loppumaan ilman lääkitystäkin käyttämällä kognitiivista käyttäytymisterapiaa (CBT) tai vain yksinkertaisesti altistamalla.


title: Paniikkihäiriö

text: Lääkitys saattaa sisältää:


title: Paniikkihäiriö

text: Yli 50 ahdistuksen ja masennuksen lääkehoidon asiantuntijan paneeli totesi, että bentsodiatsepiinit, erityisesti masennuslääkkeeseen yhdistettyinä, ovat pääasiallinen lääkehoito ahdistuneisuushäiriöihin. Huolimatta lisääntyneestä kiinnostuksesta masennuslääkkeiden ja muiden vaikuttavien aineiden käyttämisestä ahdistuksen hoitoon, bentsodiatsepiinit ovat säilyneet pääasiallisena hoitomuotona lääkkeellisessä terapiassa, koska ne ovat tehokkaita, vaikuttavat nopeasti ja sivuvaikutukset ovat vähäisiä. Ahdistuneisuushäiriöiden lääkehoitotavat ovat säilyneet ennallaan viimeisen vuosikymmenen ajan ja bentsodiatsepiinit säilyttäneet asemansa yleisimpänä lääkityksenä paniikkihäiriöön.


title: Paniikkihäiriö

text: Yleensä psykoterapian ja lääkehoidon avulla saavutetaan hyviä tuloksia. Jonkinlaista kehitystä saatetaan havaita jo lyhyessä ajassa – 6–8 viikossa. Usein kuitenkin kestää kauemmin löytää oikea lääke ja mielenterveyden ammattilainen. Tällöin sopiva lääkehoito ja oikea ammattilainen voivat estää kohtauksia tai ainakin vähentää niiden voimakkuutta ja esiintyvyyttä ja tuoda 70–90 prosentille potilaista merkittävää helpotusta. Taantumisia saattaa ilmetä, mutta ne voidaan usein tehokkaasti hoitaa hoidon alkukauden lääkityksen tavoin.


title: Paniikkihäiriö

text: Lisäksi paniikkihäiriöstä kärsivät saattavat tarvita hoitoa muihin psyykkisiin häiriöihin. Paniikkihäiriöön liittyy usein kliininen masennus, joskus myös alkoholismia ja huumeriippuvuutta. Tutkimukset ovat osoittaneet, että itsemurhayritys on yleisempi paniikkihäiriötä sairastavilla, tosin tästä on ristiriitaisia näkemyksiä.


title: Paniikkihäiriö

text: Kaikkein stimuloivimmat aineet (kofeiini, alkoholi, nikotiini, kokaiini) usein pahentavat tilaa, koska ne suoraan pahentavat oireita, kuten sydämen tykytystä.


title: Paniikkihäiriö

text: Kuten monissa sairauksissa, perheen ja ystävien tuki saattaa vaikuttaa huomattavasti toipumiseen. Ei ole harvinaista, että kohtauksen aikana potilaalla saattaa olla järjetöntä, voimakasta pelkoa, jonka joku tilan hyvin tuntema lähiomainen voi saada karkotetuksi. Vakavammille tai aktiivisemmille hoidoille on olemassa tukiryhmiä, jotka voivat auttaa henkilöitä ymmärtämään sairautta ja selviämään siitä paremmin.


title: Paniikkihäiriö

text: Muita hoitomuotoja on päiväkirjojen kirjoittaminen, jossa potilas tallentaa päivittäin toimensa ja tunteensa tavoitteena selvittää henkilökohtaiset stressitekijät ja tulla niiden kanssa toimeen. Erilaiset hengitysharjoitukset voivat myös auttaa. Joissain tapauksissa terapeutti saattaa käyttää toimenpidettä nimeltä introseptinen altistus, jossa oireet synnytetään tarkoituksella tavoitteena kehittää coping-keinoja (selviytymiskeinoja) ja osoittaa potilaalle, ettei paniikkikohtaus aiheuta mitään harmia. Stressiä helpottavat aktiviteetit, kuten tai chi, jooga ja liikunta voivat myös helpottaa oireiden syntymistä. Monet lääkärit suosittelevat stressinhallinta-, ajanhallinta- ja tunteiden tasapainottamiskursseja ja -seminaareja auttaakseen potilaita välttämään ahdistusta tulevaisuudessa.


title: Paniikkihäiriö

text: Paniikkihäiriön on huomattu kulkevan suvussa, mikä tarkoittaa, että perimä toimii suurena osana todennäköisyyttä sairastua siihen. Sen on myös huomattu kuuluvan osana muihin perinnöllisiä oireita omaaviin sairauksiin, kuten kaksisuuntainen mielialahäiriö ja alkoholismi. Kuitenkin myös monet, joilla ei ole sairauteen perhetaustaa, sairastuvat paniikkihäiriöön.


title: Paniikkihäiriö

text: Usein biologiset tekijät, kuten stressaavat tapahtumat, ympäristö ja normaalia kehotoimintaa kiihdyttävä ajattelu näyttävät vaikuttavan paniikkihäiriön alkamiseen. Usein ensimmäiset kohtaukset laukaisee fyysinen sairaus, voimakas stressi tai tietty lääkitys. Henkilöt, joilla on taipumus ottaa itselleen suurta vastuuta, saavat myös helpommin paniikkikohtauksia. Traumanjälkeinen stressihäiriö saattaa myös nostaa todennäköisyyttä sairastua paniikkihäiriöön. Tarkat syyt sairastumiseen ovat vielä tässä vaiheessa tuntemattomia.


title: Paniikkihäiriö

text: Joissain tapauksissa paniikkikohtausten aiheuttajana voi olla magnesiumin puute.. Magnesiumin puute voi johtua esimerkiksi stressistä (henkinen stressi, fyysinen stressi (=esimerkiksi urheilu)), puutteellisesta ravinnosta ja alkoholin suurkulutuksesta.


title: Paniikkihäiriö

text: Eläin- ja ihmistutkimukset ovat keskittyneet löytämään aivojen tarkat kohdat, jotka liittyvät ahdistuneisuushäiriöihin, kuten paniikkihäiriö.


title: Paniikkihäiriö

text: Paniikkihäiriöiden psykologiset syyt on myös nostettu esille. Clark sanoo, että paniikkihäiriö johtuu usein "onnettomasta väärintulkinnasta", jolloin normaalit kehontulkinnat ahdistuneisuuteen, kuten hikoilu ja sydämentykytys, tulkitaan johtuvan jostain vakavammasta, kuten sydänkohtauksesta, ja tämä tulkinta saatetaan tehdä joko tietoisesti tai tiedostamattomasti. Melko suuri määrä todisteita vahvistaa tätä teoriaa. Esimerkiksi, onneton väärintulkinta kiihdyttää ahdistusta ja paniikkia; paniikkikohtaukset voivat olla tulosta tietoisesti kyseenalaistetusta väärintulkinnasta.


title: Paniikkihäiriö

text: DSM-IV:n diagnostinen kriteria paniikkihäiriölle ilman agorafobia A:ta tai agorafobia A:n kanssa:


title: Paniikkihäiriö

text: Muita paniikkihäiriön erotusdiagnostisia kriteereitä ovat muun muassa hormonitoiminnan heilahtelusta johtuvat vaihdevuosioireet.


title: Leikkaussali

text: Leikkaussali on paikka sairaalassa, jossa tehdään kirurgiset toimenpiteet eli leikkaukset. Vanhimmat leikkaussalit sijaitsevat Isossa-Britanniassa ja Yhdysvalloissa, ja ne otettiin käyttöön 1820-luvulla.


title: Lupang Hinirang

text: Lupang Hinirang (”Luvattu maa”) on Filippiinien kansallislaulu. Laulu oli aluksi tekstitön marssi, jonka Julian Felipe sävelsi Filippiinien presidentin Emilio Aguinaldon toimeksiannosta käytettäväksi Filippiinien itsenäistymisjuhlassa 12. kesäkuuta 1898. Felipen marssin alkuperäinen nimi oli ”Marcha Filipina Magdalo”, myöhemmin nimeksi muutettiin ”Marcha Nacional Filipina” (”Filippiinien Kansallismarssi”). Samalla marssille annettiin virallinen kansallismarssin asema 11. kesäkuuta 1898, siis päivää ennen maan itsenäistymistä. Elokuussa 1899 nuori sotilas ja runoilija nimeltään Jose Palma kirjoitti Kansallismarssiin espanjankieliset sanat nimellä ”Filipinas” (”Filippiinit”). Tästä tuli maan kansallislaulu.


title: Lupang Hinirang

text: 1920-luvulla Yhdysvaltain suojeluksessa olevilla Filippiineillä kiellettiin kaikkien kansallisten symbolien käyttö. Tuolloin maata hallitsevat yhdysvaltalaiset viranomaiset päättivät käännättää Palman espanjankielisen runon englanniksi. Ensimmäisen englanninkielisen version laati Filippiinien yliopiston professori ja runoilija Paz Marquez Benitez. Tätä käännöstä suositummaksi osoittautui kuitenkin senaattori Camilio Osiasin ja rouva Mary A. Lanen laatima ”Philippine Hymn”. Filippiinien kongressi sääti tämän käännöksen maan kansallislaulun viralliseksi englanninkieliseksi versioksi lailla vuonna 1938.


title: Lupang Hinirang

text: Tagalogin kielisiä käännöksiä alkoi ilmestyä 1940-luvulla. Niistä suosituin oli ”O Sintang Lupa” (”Oi rakas maa”), jonka laativat Julian Cruz Balmaceda, Ildefonso Santos ja Francisco Caballo. Tämä käännös sai virallisen aseman vuonna 1948. Presidentti Ramon Magsaysayn aikana maan opetusministeri Gregorio Hernandez muodosti komitean uudistamaan laulun tagalogin kielisen käännöksen. Toukokuun 26. päivänä 1956 nykyisin voimassa oleva käännös ”Lupang Hinirang'” esitettiin ensi kerran (käännöstä tosin muokattiin vielä hieman 1966). Nykyiset tagalogin kieliset sanat on vahvistettu lailla 1998. Laki ei kuitenkaan vahvista muun kielisiä versioita; se päinvastoin säätää, että kansallislaulu on esitettävä ”kansallisella kielellä” (mikä sulkee pois englannin ja espanjan), lisäksi se on lain mukaan esitettävä ”kunnioittavasti”. Toisaalta laulua esitetään edelleenkin sekä espanjaksi että englanniksi.


title: Lupang Hinirang

text: Lokakuussa 2010 Filippiinien edustajainhuone, parlamentin alempi kamari, sääti lain, jonka mukaan kansallislaulun laulamisesta ”väärin” voidaan langettaa 100.000 Filippiinien peson (noin 1700 euron) sakko tai kaksi vuotta vankeutta. Lain mukaan kansallislaulu on esitettävä marssin tahtiin. Rangaistavaa on myös laulaa kansallislaulua liian innottomasti tai muuten epäkunnioittavasti. Voimaan tullakseen laki vaatii vielä parlamentin toisen kamarin, senaatin, hyväksynnän.


title: Lupang Hinirang

text:
"Bayang Magiliw "
"Perlas ng Silanganan, "
"Alab ng puso "
"Sa dibdib mo'y buhay."


title: Lupang Hinirang

text:
"Lupang Hinirang, "
"Duyan ka ng magiting, "
"Sa manlulupig, ""
"'Di ka pasisiil."


title: Lupang Hinirang

text:
"Sa dagat at bundok, "
"Sa simoy at sa langit mong bughaw, "
"May dilag ang tula "
"At awit sa paglayang minamahal."


title: Lupang Hinirang

text:
"Ang kislap ng watawat mo'y "
"Tagumpay na nagniningning, "
"Ang bituin at araw niya "
"Kailan pa ma'y 'di magdidilim. "


title: Lupang Hinirang

text:
"Lupa ng araw, ng luwalhati't pagsinta, "
"Buhay ay langit sa piling mo; "
"Aming ligaya, na 'pag may mang-aapi "
"Ang mamatay nang dahil sa 'yo."


title: Lupang Hinirang

text:
"Yutang tabunon"
"Mutya nga masilakon,"
"Putling bahandi,"
"Amo kang gimahal."


title: Lupang Hinirang

text:
"Mithing gisimba,"
"Yuta's mga bayani,"
"Sa manlulupig,"
"Pagadapigan ka."


title: Lupang Hinirang

text:
"Ang mga buntod mo,"
"Ug lapyahan sa langit mong bughaw,"
"Nagahulad sa awit, lamdag sa"
"Kaliwat tang gawas."


title: Lupang Hinirang

text:
"Silaw sa adlaw ug bituon"
"Sa nasudnong bandila,"
"Nagatima-an nga buhion ta"
"Ang atong pagka-usa."


title: Lupang Hinirang

text:
"Yutang maanyag, duyan ka sa pagmahal,"
"Landong sa langit ang dughan mo;"
"Pakatam-ison namo nga maulipon ka"
"Ang kamatayom sa ngalan mo."


title: Lupang Hinirang

text:
Land of the morning, "
Child of the sun returning,"
With fervor burning,"
Thee do our souls adore.


title: Lupang Hinirang

text:
Land dear and holy,"
Cradle of noble heroes,"
Ne'er shall invaders,"
Trample thy sacred shores.


title: Lupang Hinirang

text:
Even within thy skies and through thy clouds,"
And o'er thy hills and seas."
Do we behold the radiance,"
Feel the throb of glorious liberty.


title: Lupang Hinirang

text:
Thy banner, dear to all our hearts,"
Its sun and stars alight."
O, never shall its shining fields,"
Be dimmed by tyrant's might!


title: Lupang Hinirang

text:
Beautiful land of love, O land of light,"
In thine embrace 'tis rapture to lie."
But it is glory ever, when thou art wronged,"
For us, thy sons, to suffer and die.


title: Lupang Hinirang

text:
"Tierra adorada"
"Hija del sol de Oriente,"
"Su fuego ardiente,"
"En ti latiendo está."


title: Lupang Hinirang

text:
"¡Tierra de amores!"
"Del heroismo cuna,"
"Los invasores"
"No te hollarán jamás."


title: Lupang Hinirang

text:
"En tu azul cielo, en tus auras,"
"En tus montes y en tu mar"
"Esplende y late el poema"
"De tu amada libertad."


title: Lupang Hinirang

text:
"Tu pabellón, que en las lides"
"La victoria iluminó,"
"No verá nunca apagados"
"Sus estrellas y su sol."


title: Lupang Hinirang

text:
"Tierra de dichas, del sol y de amores,"
"En tu regazo dulce es vivir."
"Es una gloria para tus hijos,"
"Cuando te ofenden, por ti morir."


title: Toni Dahlman

text: Toni Dahlman (s. 3. syyskuuta 1979 Helsinki) on suomalainen jääkiekkoilija, joka pelaa Puolan Polska Liga Hokejowan STS Sanokissa. Hänen vahvuuksiinsa kuuluu työteliäisyys, monipuolisuus, kädet, laukaus, luistelu ja joukkuepelaaminen. Dahlmania on luonnehdittu pelityyliltään myös voimahyökkääjäksi. Hän laukoo oikealta. Dahlman on aiemmin pelannut Ottawa Senatorsissa 22 NHL-ottelua tehopistein 1+1=2. Hän on pelannut ulkomailla myös Ruotsissa, Sloveniassa, Saksassa, Itävallassa, Kazakstanissa ja Venäjällä.


title: Toni Dahlman

text: Dahlman aloitti jääkiekkoilun 8-vuotiaana Jokereissa. Hän siirtyi B-juniori-ikäisenä Karhu-Kissoihin, jossa Dahlman pelasi myös ensimmäisen ottelunsa miesten II-divisioonassa kaudella 1996–1997. Hän teki siinä myös maalin. Kaudeksi 1997–1998 Dahlman siirtyi Jokereiden A-nuoriin, joissa hän voitti Suomenmestaruuden vuosina 1999 ja 2000 sekä SM-hopeaa vuonna 1998. Kaudella 1998–1999 Dahlman kuului myös joukkueen kapteenistoon ja debytoi myös Jokereiden SM-liigajoukkueessa, jossa hän pelasi viisi runkosarja- ja kolme playoff-ottelua tehden yhden syöttöpisteen. Kauden 1999–2000 Dahlman vietti suurimmaksi osaksi lainalla I-divisioonajoukkue Kokkolan Hermeksessä ja sai kauden aikana tililleen yhden SM-liigaottelun. Kevätkauden hän vietti lähinnä Jokereiden A-nuorissa.


title: Toni Dahlman

text: Kaudeksi 2000–2001 Dahlman siirtyi Tampereen Ilvekseen, jossa varsinainen SM-liigan tulokaskausi toi kaikissa 56 runkosarjaottelussa tehot 10+18=28 sekä seitsemässä playoff-ottelussa kolme syöttöpistettä. Hän teki liigauransa avausmaalin 21. syyskuuta 2000 ylivoimalla vieraissa Espoo Bluesia vastaan. Dahlmanin osuma jäi Ilveksen 1–2-voittoon päättyneen ottelun ratkaisumaaliksi ja hän sai myös syöttöpisteen joukkueen ensimmäiseen, Arto Tukion tekemään maaliin. Dahlman palkittiin ottelun "Ilta-Sanomien" kahden tähden tähtipelaajana. Hän voitti runkosarjan tulokkaiden piste- ja syöttöpörssin ja palkittiin kauden päätteeksi myös parhaana tulokkaana Jarmo Wasaman muistopalkinnolla. Kautensa lähinnä Raimo Helmisen laidalla pelannut Dahlman voitti myös SM-pronssia. Tammikuussa 2001 hän teki kaksivuotisen jatkosopimuksen Ilveksen kanssa.


title: Toni Dahlman

text: Ottawa Senators varasi Dahlmanin yhdeksännellä kierroksella 286. pelaajana . Hän on kaikkien aikojen kolmanneksi suurimmalla numerolla NHL:ään varattu suomalainen Lauri Kinoksen (293. varaus vuodelta ) ja Juha-Pekka Ketolan (287. varaus vuodelta 2001) jälkeen. Dahlman teki jo saman kesän heinäkuussa kaksivuotisen tulokassopimuksen joukkueen kanssa. Hän pelasi kauden 2001–2002 suurimmaksi osaksi Senatorsin farmijoukkue Grand Rapids Griffinsissa, AHL:ssä. Lokakuussa 2001 Dahlman joutui peleistä noin kahdeksi kuukaudeksi sivuun saatuaan joukkuetoverinsa Jason Doigin lyöntilaukauksen leukaansa. Hän debytoi kauden aikana myös NHL:ssä, jossa Dahlman pelasi kymmenen runkosarjaottelua tehden yhden syöttöpisteen. Hän pelasi Senatorsissa ensimmäisen NHL-ottelunsa 3. tammikuuta 2002 Washington Capitalsia vastaan. Dahlmanista tuli kaikkien aikojen suurimmalla numerolla NHL:ään varattu liigassa pelannut suomalainen.


title: Toni Dahlman

text: Toisen sopimuskautensa 2002–2003 Dahlman pelasi lähinnä Senatorsin uudessa farmijoukkue Binghamton Senatorsissa. Hän pelasi kauden aikana 12 NHL-ottelua tehden yhden maalin, joka syntyi 12. helmikuuta 2003 vieraissa Pittsburgh Penguinsia vastaan. Dahlmanin osuma jäi Senatorsin 0–3-voittoon päättyneen ottelun avausmaaliksi ja näin ollen myös voittomaaliksi.


title: Toni Dahlman

text: Dahlman ei saanut tulokassopimuksensa päätyttyä enää uutta NHL-sopimusta ja hän päätti palata syyskuussa 2003 vuoden mittaisella sopimuksella Tampereen Ilvekseen. Loukkaantumiset sotkivat hieman Dahlmanin runkosarjaa 2003–2004, jossa 41 ottelua toi 27 tehopistettä. Hän jakoi SM-liigan kevään 2004 pudotuspelien tehotilaston voiton TPS:n Joni Liuksen ja Jani Kiviharjun kanssa lukemalla +7. Kaudeksi 2004–2005 Dahlman palasi Jokereihin, joiden sisäisen maalipörssin voiton hän jakoi 16 osumallaan Glen Metropolitin ja Marko Jantusen kanssa. Dahlman voitti kauden päätteeksi SM-hopeaa. Kaudella 2005–2006 hän teki vain kaksi tehopistettä vähemmän kuin edelliskaudella, mutta Dahlmanin peli ei tästä huolimatta lähtenyt odotettuun nousuun. Myös Jokereiden kausi oli pettymys joukkueen jäätyä pudotuspelien ulkopuolelle.


title: Toni Dahlman

text: Kaudeksi 2006–2007 Dahlman siirtyi 1+1-vuotisella sopimuksella Rauman Lukkoon. Hän pelasi kautensa pääasiassa joukkueen ykkösketjussa Josef Strakan rinnalla ja teki SM-liigan yhden kauden piste-ennätyksensä tehoilla 15+25=40. Tästä huolimatta Dahlmanin otteet jäällä jäivät kuitenkin pettymykseksi varsinkin kevätkaudella, eikä hänen sopimuksessaan ollutta optiota käytetty. Dahlman jatkoi kaudella 2007–2008 uraansa kaksivuotisella sopimuksella Ruotsin Elitserienin Mora IK:ssa. Joukkue putosi kauden päätteeksi HockeyAllsvenskaniin, jossa hän ehti pelata kaudella 2008–2009 vain kuusi ottelua, kunnes Dahlman siirtyi lokakuussa 2008 loppukauden kattaneella sopimuksella Oulun Kärppiin. Hänen odotettiin tuovan joukkueeseen lisää maalintekovoimaa, mutta polvivammoistakin kärsinyt Dahlman teki lopulta vain kaksi maalia ja 13 tehopistettä pelaamassaan 26 runkosarja- ja kahdeksassa playoff-ottelussa. Hän jäi pudotuspeleissä lopulta kokoonpanon ulkopuolelle. Dahlman voitti kauden päätteeksi SM-hopeaa. Hän edusti Kärppiä kauden aikana myös Mestarien Liigassa.


title: Toni Dahlman

text: Syyskuussa 2009 Dahlman liittyi try-out -sopimuksella Helsingin IFK:hon, jossa hän pelasi seitsemän ottelua tehopistein 1+2=3, kunnes Dahlman jäi lokakuun lopulla ilman sopimusta. Hän oli ilman sopimusta tammikuuhun 2010 saakka, jolloin Dahlman teki loppukauden 2009–2010 kattaneen sopimuksen Kalevan Pallon kanssa.


title: Toni Dahlman

text: Lokakuussa 2010 Dahlman siirtyi Itävallan Erste Bank Eishockey Ligassa pelaavaan slovenialaisseura HK Acroni Jeseniceen oltuaan vapaana agenttina alkukauden 2010–2011. Hän teki 20 pelaamassaan ottelussa 21 tehopistettä, kunnes Dahlman siirtyi tammikuussa 2011 loppukaudeksi Saksan DEL-liigaan Grizzly Adams Wolfsburgin riveihin. Kaudeksi 2011–2012 hän palasi EBEL:ään ja siirtyi vuoden mittaisella sopimuksella EC Graz 99ersiin. Dahlman toimi joukkueen varakapteenina.


title: Toni Dahlman

text: Marraskuussa 2012 Dahlman teki sopimuksen Kazakstanin mestaruussarjajoukkue Aristan Temirtaun kanssa. Hän jatkoi joukkueessa myös kaudella 2013–2014, jolloin Dahlman jakoi Temirtaun sisäisen syöttöpörssin voiton Róbert Krajčin kanssa ja sijoittui sisäisessä pistepörssissä toiseksi Anton Dubininin jälkeen tehoilla 16+29=45. Kaudeksi 2014–2015 hän siirtyi Venäjän toiseksi korkeimmalle sarjatasolle VHL-joukkue Sputnik Nižni Tagilin joukkueeseen. Syyskuussa 2015 Dahlman teki loppukauden 2015–2016 kattavan sopimuksen Puolan Polska Liga Hokejowan STS Sanokin kanssa.


title: Toni Dahlman

text: Dahlman pelasi alle 20-vuotiaiden MM-kilpailuissa vuonna 1998, jolloin hän voitti maailmanmestaruuden. Dahlman on pelannut myös Suomen A-maajoukkueessa yhteensä 15 ottelua. Hän teki A-maajoukkuedebyyttinsä 17. joulukuuta 2000 Baltika-turnauksen avausottelussa Venäjää vastaan.


title: Toni Dahlman

text: Toni Dahlmanin isosisko on entinen tennispelaaja Nanne Dahlman. Dahlman meni naimisiin jalkapalloilija Pia Silanderin kanssa kesäkuussa 2007.


title: Mikko Ruutu

text: Mikko Jaakko Ruutu (s. 10. syyskuuta 1978 Vantaa) on suomalainen jääkiekkoilija. Ruutu aloitti jääkiekkoilun EVU:ssa, ja hän pelasi SM-liigassa Jokereiden sekä HIFK:n riveissä. Lisäksi hän pelasi yhden kauden Yhdysvalloissa yliopistoliigassa. Hän joutui tekemään 25-vuotiaana päätöksen uransa lopettamisesta polvivamman takia. Ruudun paras joukkuesaavutus on vuonna 2002 Jokereissa voitettu Suomen mestaruus.


title: Mikko Ruutu

text: Nykyään Ruutu työskentelee NHL-seura Ottawa Senatorsin kykyjenetsijänä. Hänellä on kaksi veljeä: Jarkko ja Tuomo, jotka molemmat ovat pelanneet NHL:ssä.


title: Klipperi

text: Klipperi on puinen kapearunkoinen purjelaiva. Klipperissä on useimmiten kolme mastoa, jossa kaikissa on täysitakila eli raaka- ja haruspurjeet. Lisäksi taaimmissa mastossa on kahvelipurje. Klipperit olivat pieniä ja aikansa nopeimpia rahtialuksia, kooltaan noin 600–1000 brt. Alus kykeni taittamaan matkan Isosta-Britanniasta Australiaan noin 80 päivässä.


title: Klipperi

text: Klipperit rakennettiin nopeiksi lähinnä tuoretuotteiden kuljettamista Aasiasta Eurooppaan varten 1700–1800-luvuilla. Tärkein kuljetettava tuote oli tee, josta aina uuden sadon ensimmäisistä laivalasteista sai Englannissa huomattavan korkean hinnan, joka osaltaan kannusti kehittämään laivat nopeiksi ja kapteenit hurjapäisiksi. Kuuluisia klippereitä olivat mm. "Cutty Sark", joka suureksi osaksi tuhoutui tulipalossa toukokuussa 2007.


title: Klipperi

text: Klipperit olivat erittäin suuren purjepinta-alansa (n. 2 800 m²) vuoksi nopeita aluksia, joiden käyttöä rajoitti suurilukuinen miehistö suhteessa rahtikapasiteettiin ja alusten kevyehkö ja siro rakenne, joka teki niistä arkoja myrskytuulille.


title: Klipperi

text: Klipperi-nimitys tulee sanasta "klip/clip" joka tarkoittaa 'leikata', siis vettä.


title: Fransmannin hylky

text: Fransmanniksi kutsuttu laivanhylky on tammesta rakennetun ranskalaisen kuunarin Deux Celinan hylky, joka lepää matalassa vedessä Hailuodon Santosen pohjoisrannalla Pohjanlahdella. Hylky makaa noin kymmenen metrin syvyydessä kyljellään siten, että ylempi laita on melkein pinnassa.


title: Fransmannin hylky

text: Tervalastissa ollut 22,5-metrinen alus haaksirikkoutui 13. syyskuuta 1865 pian Oulusta lähdön jälkeen ja upposi törmättyään Hailuodon Santosen niemen pohjoispuolisille kareille. Koska alus jäi suhteellisen matalaan veteen, on sen sijainti ollut alueella liikkuniden kalastajien ja merimiesten tiedossa jo pitkään. Hylystä ilmoitettiin Museovirastolle vuonna 1971, ja Pohjois-Pohjanmaan museo sai tiedon hylystä vasta 1976, kun etsintämatkoilla tarkastettiin hylystä saatua vihjettä.


title: Fransmannin hylky

text: Laiva on Oulun Vesimiehet -urheilusukellusyhdistyksen jäsenten sukelluskohde, mutta hylyn huono kunto on viime vuosina vähentänyt innostusta. Aluksen takila, kansirakenteet ja lasti on purettu uppoamisen jälkeen, ja luotolaiset ovat aikojen kuluessa purkaneet alusta polttopuiksi. Vuonna 2001 hylyn 7,5-metrinen kokkapuu nousi ylös troolin mukana, joka Pohjois-Pohjanmaan museon edustajan dokumentoinnin jälkeen luovutettiin kalastajan haltuun.


title: FC Dinamo Bukarest

text: FC Dinamo Bucureşti on vuonna 1948 perustettu romanialainen jalkapalloseura. Dinamo on Steauan jälkeen Romanian toiseksi menestynein seura 18 mestaruudellaan, joista viimeisin tuli vuonna 2007. Dinamo oli alun perin Securitaten seura. Dinamon värit ovat punainen ja valkoinen, ja joukkue pelaa kotiottelunsa Ştefan cel Maren -stadionilla, jota tuttavallisesti kutsutaan nimellä "Groapa" ("Kuoppa"). Dinamon lempinimi on "Câinii roşii" ("Punaiset koirat") ja seuran kannattajia sanotaan "koiriksi".


title: FC Dinamo Bukarest

text: Dinamon tunnetuimpiin pelaajiin ovat kuuluneet muun muassa Cornel Dinu, Florea Dumitrache, Dudu Georgescu, Cătălin Hâldan, Adrian Mutu, Jean Vlădoiu, Florentin Petre, Nicolae Mitea ja aromuunilupaus Ianis Zicu.


title: Rapid Bukarest

text: AFC Rapid Bucureşti on vuonna 1923 perustettu romanialainen jalkapalloseura. Rapid on Romanian kolmanneksi suosituin ja monen mielestä perinteikkäin seura. Rapid oli alun perin Bukarestin rautatieläisten perustama seura ja se pelaa kotiottelunsa Giuleştin stadionilla. Kommunistien vallankaappauksen jälkeen joukkue käytti jonkin aikaa nimeä CFR (Căile Ferate Române = Valtion Rautatiet).


title: Rapid Bukarest

text:
1930-luvulla Rapidin kannattajat liitettiin legioonalaisten (romaniaksi legionarii) järjestöön Garda de Fier. Se oli kiihkoisänmaallinen järjestö, joka vastusti mm. Romanian miljoonalukuista juutalaisväestöä. Kuningas Kaarle II julisti sen lopulta laittomaksi maailmansodan aattona.
Rapidin kuuluisa tunnuslause on "Singuri împotriva tuturor" ("Yksin kaikkia vastaan") mutta seuralla on "ystävyysjoukkue": Poli Timişoara .Rapid on voittanut Romanian mestaruuden kolmesti, viimeksi vuonna 2003. Seuran kuuluisimpia pelaajia ovat olleet mm. maalivahti Rică "Tamango" Răducanu, Romanian paras puolustaja ja maajoukkueen ensimmäinen aromuunitähti Dan Coe sekä Daniel Pancu.
Rapidin värit ovat helakanpunainen ("vişiniu") ja valkoinen, mistä omien kannattajien käyttämä lempinimi "Diavolii vişinii" ("Helakanpunaiset paholaiset"). Rapidia kutsutaan myös nimellä "Tiganii", "Mustalaiset".


title: Angel of Retribution

text: Angel of Retribution on Judas Priestin 15. studioalbumi, jonka yhtye julkaisi helmi-maaliskuun vaihteessa 2005. Yhtyeen laulajaksi oli ennen albumin nauhoitusta palannut Rob Halford, joka oli lähtenyt yhtyeestä 1992. Yllättäen levy nousi Yhdysvaltojen Billboard-albumilistalla sijalle 13, mikä oli neljä sijaa parempi kuin menestysalbumit "Screaming for Vengeance" ja "Turbo". Levy oli myös ensimmäinen listaykköseksi noussut Priest-albumi Kreikassa. Levy sisältää Judas Priestin pisimmän kappaleen, Lochness, joka kestää 13 minuuttia ja 30 sekuntia. Kappaleesta "Judas Rising" on tullut yksi Judas Priestin kiertueklassikoista.


title: Angel of Retribution

text: "Angel"-kappale soitettiin ensi kertaa livenä Helsingissä 3.6.2008, kun Judas Priestin maailmankiertue alkoi Suomesta.


title: Angel of Retribution

text: Kaikki kappaleet kirjoittaneet Tipton/Halford/Downing, ellei toisin mainita.


title: Defenders of the Faith

text: Defenders of the Faith on Judas Priestin menestysalbumi vuodelta 1984. Albumi myi Yhdysvalloissa kultaa jo maaliskuussa samana vuonna ja ylitti platinarajan 1988. Albumi nousi sijalle 18. Billboard-listalla USA:ssa, pysyen listalla peräti kymmenen kuukautta "Some Heads Are Gonna Rollin" saaman radiosoiton avittamana. Kotona Isossa-Britanniassa levy ylsi listalla sijalle 19. Kappaleista "Freewheel Burning" ja "Love Bites" tehtiin myös musiikkivideot.


title: Defenders of the Faith

text: Kaikki kappaleet kirjoittanut Tipton, Halford ja Downing.


title: Defenders of the Faith

text: Vuoden 2001 version bonuskappaleet


title: Henkitorvi

text: Henkitorvi eli trakea () on noin 10 cm pitkä ja 2,5 cm leveä ruston päällystämä putki, joka kuuluu alahengitysteihin. Henkitorvi jaetaan kaulanpuoleiseen osaan () ja rinta-ontelon puoleiseen osaan (). Henkitorvi jakautuu kumpaankin keuhkoon johtavaksi pääkeuhkoputkeksi, joista haarautuvat edelleen pienemmät keuhkoputket keuhkokudokseen. Naudalla ja sialla henkitorvesta haarautuu ennen pääkeuhkoputkia haara () oikean keuhkon kraniaaliseen lohkoon.


title: Henkitorvi

text: Henkitorvessa ja pääkeuhkoputkissa on rengasmaisia rustoja, jotka ovat dorsaalisesti avoimia. Rustorenkaita yhdistävät toisiinsa henkitorvisiteet (). Rustorenkaiden tehtävä on pitää henkitorvi avoimena estämällä sen litistyminen paineen muutosten myötä kasaan. Dorsaalisella puolella henkitorvea ja keuhkoputkia on sileästä lihaskudoksesta muodostunut henkitorvilihas (). Lihansyöjillä henkitorvilihas sijaitsee rustorengasrakenteen ulkopuolella, muilla lajeilla sisäpuolella. Henkitorven ja keuhkoputken rustojen ja sidekudossäikeiden vuorottelun takia henkitorvi ja keuhkoputket joustavat pystyen mukautumaan kaulan ja rintakehän liikkeisiin.


title: Bingoksi Lämmin

text: Bingoksi Lämmin on Alavudelta kotoisin oleva vuonna 1978 perustettu punk- ja uuden aallon yhtye. Yhtyeen laulajana ja lauluntekijänä oli taipaleenkyläläinen Seppo Lämmin (oik. Samppala) yhdessä kitaristi Juhani Lämpimän (oik. Lautamaja), basisti Riku Lämpimän (oik. Perälä) ja rumpali Antti Lämpimän (oik. Järvenpää) kanssa.


title: Bingoksi Lämmin

text: Yhtye esiintyi vuoden 1979 rockin SM-kisoissa, joissa se sijoittui neljänneksi. Bingoksi Lämmin voitti SM-kisojen aluekarsinnan, joka pidettiin Vaasassa aiemmin keväällä, ennätyksellisen suurinumeroisesti. Bingoksi Lämmin oli mukana Kemun (Vaasan läänin kehittyvän musiikin yhdistys) julkaisemalla "Provinssi-Rock"-albumilla (KEMULP 1) ja Heikki ”Hector” Harman toimittamassa Yle TV1:n "Tuubi"-musiikkiohjelmassa. Lisäksi Bingoksi Lämmin on julkaissut omakustanteen "The Early Years of Bingoksi Lämmin", joka valittiin Radiomafian Café Veijon Baarissa viikon nauhoitukseksi keväällä 1999.


title: Bingoksi Lämmin

text: Yhtyeen musiikkia on levyttänyt Bill Hota & The Pulvers ("Rytmiä rupis", Olarin musiikki 1998 OMCD89 ja "Palttua pikkuserkulle", Kansanmusiikki-instituutti 2002 KICD81).


title: Bingoksi Lämmin

text: Bingoksi Lämmin -yhtyettä voidaan pitää suomalaisen uuden aallon edelläkävijänä.


title: Ye Zheyun

text: Ye Zheyun, joka tunnetaan myös usein nimellä "herra Ye", on kiinalainen liikemies, jota epäillään sekaantumisesta Euroopan jalkapallo-otteluihin liittyviin vedonlyöntihuijauksiin. Hänestä on annettu kansainvälinen pidätysmääräys.


title: Ye Zheyun

text: Kesäkuussa 2005 Ye osti Suomen Veikkausliigassa pelaavan AC Allianssin ja toi seuran toimitusjohtajaksi belgialaisen Olivier Surayn, valmentajaksi Thierry Pisterin sekä joukon uusia pelaajia. Allianssi pelasi ensimmäisen ottelunsa uusien omistajien alaisuudessa FC Hakaa vastaan ja hävisi heikolla esityksellä murskanumeroin 8–0, mikä herätti yleisiä epäilyjä tahallaan häviämisestä.


title: Ye Zheyun

text: Pian Yen mielenkiinto Allianssia kohtaan laantui, kun vedonlyöntitoimistot eivät enää ottaneet Allianssin otteluja listoilleen. Myöhemmin Suray myönsi poliisikuulusteluissa, että Allianssi hävisi kyseisen avausottelun tahallaan.


title: Ye Zheyun

text: Yetä, Surayta ja pelaaja-agentti Pietro Allattaa epäillään vastaavanlaisista sopupelihuijauksista myös Belgiassa. Sopupeleistä epäillään kolmea Belgian pääsarjan seuraa: Lierseä, Sint-Truidenia ja La Louvieria.


title: Ye Zheyun

text: La Louvieren entinen valmentaja Gilbert Bodart kertoi maaliskuussa tiedotusvälineille, että kiinalaismafia uhkaili häntä ja hänen perhettään, että hänen joukkueensa häviäisi ottelun Club Bruggea vastaan. Belgialaistiedotusvälineiden mukaan La Louvierin puheenjohtajalle Filippo Gaonelle maksettiin 500 000 euroa pelien järjestämisestä. Myös seuran lakimies Laurent Denis on asiasta syytettynä.


title: Julian Bream

text: Julian Bream (s. 15. heinäkuuta 1933 Lontoo) on brittiläinen kitaristi ja luutisti. Breamin soittotyyli on tunnettu virtuoosimaisuudesta ja yksityiskohtia huomioivasta ilmaisuvoimaisuudesta ja erilaisten sointivärien käytöstä. Bream perusti vuonna 1960 Julian Bream Consortin, joka esittää Elisabet I:n ajan musiikkia periodisoittimin.


title: Julian Bream

text: Bream syntyi Lontoossa musikaaliseen perheeseen. Hänen isänsä oli jazz-kitaristi, ja Django Reinhardtin musiikin kuuleminen teki suuren vaikutukseen nuoreen Julian Breamiin. 11-vuotis syntymäpäivälahjaksi Bream sai isältään klassisen kitaran ja pian hänestä paljastui lapsinero ja hän voitti kaksitoistavuotiaana kilpailun, joka oikeutti hänet musiikkiopintoihin Royal College of Musicissa. Hän konsertoi ensi kerran kitaristina Cheltenhamissa neljätoistavuotiaana. Hän esiintyi Lontoossa ensimmäistä kertää 1950, mutta seuraavan vuoden konsertti Wigmore Hallissa oli menestyksen alku. Hän lähti kiertueelle Eurooppaan ja vuonna 1958 Yhdysvaltoihin.


title: Julian Bream

text: Breamin käsivarsi vammautui vakavasti auto-onnettomuudessa vuonna 1984. Hän sai kuitenkin turmassa menettämänsä teknisen soittokyvyn takaisin periksiantamattomalla harjoittelulla.


title: Jogi-karhu (hahmo)

text: Jogi-karhu () on Hanna-Barberan tunnettu piirroshahmo. William Hannan, Joseph Barberan ja Ed Benedictin luoma hahmo teki ensiesiintymisensä vuonna 1958 Hakki-koiran ohjelmassa ja saavutti suurta suosiota, minkä johdosta se sai vuonna 1961 oman ohjelmansa. Vuonna 1964 valmistui hahmon ensimmäinen nimikkoelokuva "Jogi-karhu seikkailee". Vuosien mittaan Jogi-karhusta tehtiin lukuisia animaatiosarjoja ja elokuvia.


title: Jogi-karhu (hahmo)

text: Jogi-karhusta tuotettiin ensimmäinen näytelmäelokuva vuonna 2010 Yogi Bear.


title: Jogi-karhu (hahmo)

text: Jogi-karhun nimi pohjautuu amerikkalaisen baseball-pelaajan Yogi Berran nimeen. Muilta osin hahmo pohjautuu Art Carneyn esittämään hahmoon komediasarjassa "The Honeymooners". Jogi-karhun seikkailut tapahtuvat kuvitteellisessa "Jellystonen kansallispuistossa", joka on viittaus Yellowstonen kansallispuistoon. Hän useimmiten esiintyy sarkastisena ja sääntöjä rikkovana karhuna, joka pitää itseään tavallista karhua älykkäämpänä. Tämän ohella Jogi yrittää varastaa kansallispuistossa lomaa viettävien turistien eväskoreja. Jopa Alistair MacLean sijoittaa kirjaansa Jääasema Zebra maininnan sukellusveneen sairasosaston seinällä olevasta kuvasta, jossa Jogi sahaa ahkerasti pois viimeistä sanaa kyltistä ”karhujen ruokinta täällä kielletty”. Jogin yleisimpänä esteenä suunnitelmilleen on puistonvartija Smith, sekä hänen apulaisensa Tom Anderson.


title: Hakki-koira (hahmo)

text: Hakki-koira () on yhdysvaltalaisen Hanna-Barberan tunnettu piirroshahmo. Se on kahdella jalalla kävelevä sininen koira, joka pitää päässään hattua. Hahmo teki ensiesiintymisensä omassa nimikkopiirrossarjassaan vuonna 1958.


title: Hakki-koira (hahmo)

text: Hakki-koira oli ensimmäisiä suosittuja piirroshahmoja. 1950-luvun lopulla alkoi sen oma televisio-ohjelma "The Huckleberry Hound Show". Ohjelmassa esiintyi Hakki-koiran lisäksi muun muassa Jogi-karhu apurinsa kanssa. Hakki-koiran seikkailut sijoittuvat eri aikakausiin ja ympäristöihin, muun muassa keskiaikaisiin linnoihin, suurkaupungin vilskeeseen tai villiin länteen. Itse Hakki-koira on rento kaveri, joka puhuu etelävaltioiden murteella. Sen ääni on alakuloinen ja se laulaa usein kappaletta ”Oh My Darling, Clementine”. Tilanteesta riippumatta Hakki-koira ei menetä hermoaan juuri koskaan, vaan pysyy tyynenä. Useimmiten tarinoiden alusta lähes loppuun Hakki-koira kokee vastoinkäymisiä, kunnes lopussa hän onnistuu olemaan vastustajaansa ovelampi. Jaksossa ”Rustler Hustler Huck” paljastetaan Hakki-koiralla olevan viisi veljeä.


title: Hakki-koira (hahmo)

text: Hakki-koira sai vuonna 1960 Emmy-palkinnon parhaana lastenohjelmana. Se oli ensimmäinen Emmy-palkinnon saanut animaatiosarja.


title: Hakki-koira (hahmo)

text: Hakki-koiran alkuperäisenä ääninäyttelijänä toimi Daws Butler aina kuolemaansa asti, minkä jälkeen hahmon äänenä ovat toimineet muun muassa Mark Schiff ja Greg Berg.


title: Hilse

text: Hilse on ihosta irronneiden kuolleiden ihosolujen muodostamaa eloperäistä eritettä. Hilseen muodostuminen eli hilseily tapahtuu ihmisellä erityisesti päänahassa. Lisääntynyt hilseily johtuu useimmiten päänahan liiallisesta kuivumisesta, mutta pitkään jatkuva hilseily voi olla myös oire jostakin ihotaudista (esimerkiksi psoriasis, atooppinen ihottuma, maitorupi tai taliköhnäihottuma). Hilse ei ole sairaus, vaan pikemminkin hiuspohjan ihon epätasapainotila. Normaalisti hiuspohjasta irtoaa soluja pieninä osina eikä niitä juurikaan huomaa, mutta jos hiuspohja jostain syystä kiihdyttää solutuotantoa, alkaa hilseily. Hilse itsessään ei ole mitenkään vaarallista, mutta se koetaan monissa tapauksissa kiusalliseksi.


title: Hilse

text: Itsehoitona lievissä tapauksissa riittää usein hiuspohjan harjaaminen ja normaalia useammin tapahtuva pesu tavallisella shampoolla. Liian vahvoja shampoita on kuitenkin vältettävä: shampoota voidaan esimerkiksi laimentaa vedellä, jos päänahka on herkkä. Huolellinen hiusten huuhtelu pesun jälkeen on tärkeää. Vaikeammissa tapauksissa voidaan hoitona käyttää seleenisulfidia, salisyylihappoa, kivihiilitervaa tai polyvidonijodia sisältäviä lääkeshampoita. Sienen aiheuttamaan hilseilyyn voi kokeilla ketokonatsolia sisältävää shampoota.


title: Hilse

text: Tulehtunutta päänahan ihoa voidaan joskus hoitaa tilapäisesti myös hydrokortisonipitoisella liuoksella. Tällöin on kuitenkin ensin varmistettava, että kyseessä ei ole sienen aiheuttama tauti. Hoito ei välttämättä tehoa kerralla ja se joudutaankin usein uusimaan oireiden pahetessa tai ehkäisymielessä.


title: Hilse

text: Jos hilseilyn taustalla on jokin ihosairaus (esimerkiksi psoriasis), kohdistetaan hoito siihen.


title: Wienin piiri

text: Wienin piiri () oli 1920–1940-luvulla kokoontunut joukko filosofeja ja tieteentekijöitä, jotka edustivat loogista empirismiä ja muodostivat erään ajan merkittävimmistä filosofisista suuntauksista ja koulukunnista. Piirin perustajan Moritz Schlickin lisäksi piiriin kuuluivat muiden muassa Rudolf Carnap, Herbert Feigl, Philipp Frank, Kurt Gödel, Hans Hahn, Victor Kraft, Karl Menger, Otto Neurath ja Friedrich Waismann. Piirin vaikutukseen kuului muun muassa suomalainen Eino Kaila. Piiri kokoontui nimensä mukaisesti Wienissä.


title: Wienin piiri

text: Piirin jäsenillä oli enimmäkseen yhtäläinen asenne filosofiaa kohtaan: sitä luonnehtivat käsitys, että tietoa voi saada vain kokemuksen kautta, ja että paras menetelmä ratkaista filosofisia ongelmia oli symbolista logiikkaa hyödyntävä looginen analyysi. Piiri tunnetaan arvostelevasta suhtautumisestaan Immanuel Kantin filosofiaa ja vastustavasta asenteesta metafysiikkaa kohtaan.


title: Wienin piiri

text: Wienin piiri varhaiseen historiaan kuuluvat Philipp Frankin, Hans Hahnin ja Otto Neurathin tieteenfilosofiaa ja tietoteoriaa käsitelleet kokoontumiset vuodesta 1907 eteenpäin. Näistä kolmesta vanhin, Hans Hahn (1879–1934), oli matemaatikko. Hän valmistui matematiikasta vuonna 1902. Myöhemmin hän opiskeli Ludwig Boltzmannin alaisuudessa Wienissä ja David Hilbertin, Felix Kleinin ja Hermann Minkowskin alaisuudessa Göttingenissä. Vuonna 1905 hän sai habilitaation matematiikassa. Hän opetti Innsbruckissa (1905–1906) ja Wienissä (vuodesta 1909).


title: Wienin piiri

text: Otto Neurath (1882–1945) opiskeli sosiologiaa, taloustiedettä ja filosofiaa Wienissä ja Berliinissä. Vuosina 1907–1914 hän opetti Wienissä Neuen Wiener Handelsakademiessa. Hän nai Hahnin sisaren Olgan vuonna 1911.


title: Wienin piiri

text: Philipp Frank, ryhmän nuorin (1884–1966), opiskeli fysiikkaa Göttingenissä ja Wienissä Boltzmannin, Hilbertin ja Kleinin kanssa. Vuodesta 1912 hän hoiti teoreettisen fysiikan oppituolia Prahan saksalaisessa yliopistossa.


title: Wienin piiri

text: Ryhmä kokoontui vuodesta 1907 wieniläisissä kahviloissa. Frank muistelee:


title: Wienin piiri

text: Kokoontumiset oletettavasti keskeytyivät vuonna 1912, kun Frank muutti Prahaan oppituolin vapautuessa Albert Einsteinilta. Hahn jätti Wienin ensimmäisen maailmansodan aikana ja palasi vuonna 1921. Seuraavana vuonna Hahn ja Frank saivat ryhmään mukaan Moritz Schlickin, joka hoiti induktiivisten tieteiden filosofian oppituolia Wienin yliopistossa. Schlick oli jo julkaissut kaksi pääteostaan, "Raum und Zeit in die gegenwärtigen Physik" ("Avaruus ja aika nykyaikaisessa fysiikassa") vuonna 1917 ja "Allgemeine Erkenntnislehre" ("Yleinen tietoteoria") vuonna 1918. Keskeinen teos tuoreelle keskusteluryhmälle oli Ludwig Wittgensteinin vuonna 1918 julkaisema "Logisch-Philosophische Abhandlung" eli "Tractatus Logico-Philosophicus".


title: Wienin piiri

text: Uudet säännölliset kokoontumiset alkoivat Schlickin johdolla. Ne tapahtuivat torstaisin Wienin yliopiston matematiikan laitoksen seminaarihuoneessa. Vuonna 1926 Schlick ja Hahn järjestivät Rudolf Carnapin Wienin yliopistosta mukaan ryhmään. Vuonna 1928 perustettiin "Verein Ernst Mach" (Ernst Mach -yhdistys), jonka johdossa toimi Schlick. Vuonna 1929 julkaistiin Wienin piirin manifesti "Wissenschaftliche Weltauffassung. Der Wiener Kreis" (Tieteellinen maailmankäsitys: Wienin piiri). Julistus oli omistettu Schlickille ja sen esipuheen olivat allekirjoittaneet Hahn, Neurath ja Carnap. Liitteessä oli luettelo Wienin piirin jäsenistä.


title: Wienin piiri

text: Wienin piiri hajautui kun kansallissosialistit tulivat valtaan Saksassa. Wienin piiriin ajattelijoihin suhtauduttiin usein vihamielisesti muun muassa kansallissosialistien ja konservatiivisen filosofian edustajien taholta. Kurt Grelling kuoli Auschwitzin keskitysleirillä, ja useimmat muut piirin jäsenistä joutuivat pakenemaan natseja ulkomaille. Monet piirin jäsenistä muuttivat Yhdysvaltoihin ja opettivat siellä eri yliopistoissa. Schlick jäi Itävaltaan, mutta vuonna 1936 hänet surmasi Wienin yliopistolla kansallissosialisteja sympatisoinut opiskelija.


title: Wienin piiri

text: Schlickin, Wienin piirin epävirallisen johtajan, murha havainnollistaa hyvin Wienin piiriä kohtaan tunnettua vihamielisyyttä. Tämä murha kuitataan usein sanomalla, että murhaaja, Johann Nelböck, oli mielisairas opiskelija, jonka motiivit olivat ainakin pääasiassa muita kuin filosofisia. Tosiasiassa Nelböck ei ollut niin sairas, että häntä ei olisi sen vuoksi pantu syytteeseen. Oikeudenkäynnissä ilmeni, että häntä oli yllyttänyt valheellisin syytöksin Schlickiä vastaan konservatiivinen filosofi Leo Gabriel, josta myöhemmin tuli Wienin vanhoillisen filosofian keulakuva. Gabriel itse kieltäytyi todistamasta oikeudenkäynnissä ja pakeni piiloon erääseen luostariin. Vasta natsien valtaantulo, ei syytetyn mielentila, katkaisi oikeudenkäynnin kesken.


title: Wienin piiri

text: Wienin piirin julkaisema ohjelmajulistus esitteli piirin tieteellisen maailmankäsityksen, jota luonnehtii ennen kaikkea kaksi piirrettä. Ensiksi se oli empiristinen: tietoa oli olemassa vain kokemuksen kautta. Toiseksi tieteellistä maailmankäsitystä leimasi tietyn menetelmän, loogisen analyysin, käyttäminen.


title: Wienin piiri

text: Looginen analyysi on menetelmä filosofisten ongelmien selventämiseksi. Se käyttää symbolista logiikkaa laajalti ja erottaa Wienin piirin empirismin aiemmista empirismin versioista. Filosofian tehtävänä oli ongelmien ja väitteiden selventäminen loogista analyysiä käyttäen.


title: Wienin piiri

text: Looginen analyysi osoittaa, että on olemassa kahdenlaisia väittämiä: toisen tyyppiset ovat pelkistettävissä yksinkertaisemmiksi väitteiksi empiirisesti koetusta, kun taas toisen tyyppisiä ei voida pelkistää kokemusta koskeviksi väitteiksi ja siksi ne ovat merkityksettömiä. Metafyysiset väitteet kuuluvat jälkimmäiseen tyyppiin ja ovat siksi mielettömiä. Näin monet perinteiset filosofiset ongelmat paljastuvat näennäisongelmiksi, jotka ovat seurausta loogisista virheistä, kun taas toiset ongelmat voidaan tulkita uudelleen empiirisiksi väittämiksi ja niistä tulee näin tieteellisen tutkimuksen kohteita.


title: Wienin piiri

text: Yksi syy loogisiin virheisiin, jotka ovat saaneet aikaan metafysiikan, on luonnollisen kielen monitulkintaisuus. "”Luonnollinen kieli muun muassa käyttää samaa puheen osaa, substantiivia, asioista ('omena'), kvaliteeteista ('kovuus'), suhteista ('ystävyys') ja prosesseista ('uni'): näin se johtaa harhaan kuvittelemaan funktionaalisia käsitteitä kappaleina”". Toinen syy virheisiin on "”ajatus siitä, että ajattelu voi joko johtaa tietoon omista lähtökohdistaan ilman empiiristä ainesta, tai ainakin saada uutta sisältöä tekemällä johtopäätöksiä annetuista asiantiloista”". Viimeksi mainittu ajatus on tyypillinen Immanuel Kantin ajattelulle, jonka mukaan on olemassa synteettisiä apriorisia väittämiä, jotka laajentavat tietämystä ilman kokemuksen käyttöä. Wienin piiri hylkäsi synteettisen apriorisen tiedon kokonaan. Matematiikka, joka aluksi vaikuttaa välttämättä pätevältä esimerkiltä synteettisestä pelkästään puhtaalla järjellä johdetusta tiedosta, on sen sijaan luonteeltaan tautologista, ja siten sen väittämät ovat analyyttisiä ja siten hyvin erilaisia kuin kantilaiset synteettiset väittämät. Wienin piiri hyväksyi ainoastaan synteettiset aposterioriset väittämät (eli tieteelliset väittämät) ja analyyttiset aprioriset väittämät (eli loogiset ja matemaattiset väittämät).


title: Wienin piiri

text: Metafysiikan asema ei ole kuitenkaan yhteyksissä pelkästään loogisiin virheisiin vaan myös "”yhteiskunnallisiin ja taloudellisiin kamppailuihin"". Metafysiikka ja teologia ovat liittoutuneet perinteisten yhteiskunnallisten muotojen kanssa, kun taas ihmiset, jotka "”kohtaavat nykyajan kasvoista kasvoihin, hylkäävät nämä näkemykset ja ottavat pohjaksi kokemusperäiset tieteet”". Näin metafysiikan ja Wienin piirin tieteellisen maailmankäsityksen välinen taistelu ei ole ainoastaan erilaisten filosofioiden välinen taistelu, vaan myös — ja ehkä ensisijaisesti — taistelu erilaisten poliittisten, yhteiskunnallisten ja taloudellisten asenteiden välillä. Tietenkään, kuten ohjelmajulistus itsekin myöntää, "”jokainen tieteellisen maailmankäsityksen kannattaja ei tule olemaan taistelija”". Monet Wienin piiriä tutkineet historioitsijat ovat nähneet viimeksi mainitussa lauseessa implisiittisen viittauksen vastakkainasetteluun Wienin piirin ”vasemmiston”, jota edustivat ennen kaikkea Neurath ja Carnap, ja Moritz Schlickin välillä. Vasemmiston tavoitteena oli mahdollistaa tieteellisen maailmankäsityksen läpimurto "”yksityisen ja julkisen elämän muodoissa, koulutuksessa, kasvatuksessa, arkkitehtuurissa sekä taloudellisen ja yhteiskunnallisen elämän muotoilemisessa"". Vastakohtana Schlick oli kiinnostunut ensi sijassa tieteiden ja filosofian teoreettisesta tutkimuksesta.


title: Wienin piiri

text: Wienin piirin lopullisena tavoitteena oli yhtenäistiede, sellaisen perustavanlaatuisen järjestelmän muodostaminen, jossa jokainen oikeutettu väitelause voitiin pelkistää alemman tason käsitteitä käyttäväksi väitelauseeksi niin, että jokainen jäljelle jäävä käsite viittaa suoraan kokemukseen. Tästä seurasi selkeän, siistin, eri ihmisten väliseen viestintään sopivan ja puolueettoman symbolisen kielen tavoittelu, kielen, joka poistaisi luonnollisen kielen monimerkityksellisyydestä seuraavat ongelmat. Wienin piiri julkaisi kirjoituskokoelmaa nimeltä "Einheitswissenschaft" (Yhtenäistiede), jota toimittivat Rudolf Carnap, Philipp Frank, Hans Hahn, Otto Neurath, Jørgen Jørgensen (Hahnin kuoltua) ja Charles W. Morris (vuodesta 1938). Sen tavoitteena oli esittää yhtenäinen näkemys tieteestä. Kokoelman julkaiseminen kuitenkin pysähtyi toisen maailmansodan aiheuttamien ongelmien vuoksi. Vuonna 1938 aloitti Yhdysvalloissa toinen julkaisusarja nimeltään "International Encyclopedia of Unified Science" (Kansainvälinen yhtenäistieteen ensyklopedia), kunnianhimoinen yhtenäistieteelle omistettu hanke, joka ei koskaan valmistunut. Sarjassa julkaistiin ainoastaan ensimmäinen osa, "Foundations of the Unity of Sciences" (Yhtenäistieteen perusteet). Se käsitti kaksi osaa, joissa oli yhteensä kaksikymmentä tutkielmaa, jotka julkaistiin vuosien 1938 ja 1969 välillä. Rudolf Carnap ja Charles Morris muistelevat vuoden 1969 painoksen esipuheessa:


title: Wienin piiri

text: Thomas Kuhnin tunnettu teos "The Structure of Scientific Revolutions" (suom. "Tieteellisten vallankumousten rakenne") julkaistiin ensyklopediassa vuonna 1962 toisen osan toisena kirjoituksena.


title: Wienin piiri

text: Wienin piirin asenne metafysiikkaa kohtaan ilmenee hyvin Carnapin artikkelissa ”Überwindung der Metaphysik durch Logische Analyse der Sprache”, joka julkaistiin "Erkenntnis" -julkaisun toisessa osassa vuonna 1932. Carnapin mukaan kieli koostuu sanastosta eli joukosta merkityksellisiä sanoja, sekä syntaksista eli lauseopista, eli joukosta sääntöjä, jotka määräävät, kuinka sanaston sanoista voi muodostaa lauseita. Näennäisväitteet eli peräkkäisten sanojen jaksot, jotka ensi näkemältä muistuttavat väitteitä mutta joilla ei ole todellisuudessa merkitystä, muodostuvat kahdella tavalla: joko väitteissä on merkityksettömiä sanoja, tai ne on muodostettu rikkomalla syntaksia. Carnapin mukaan metafysiikassa esiintyi kummankin tyypin näennäisväittämiä.


title: Wienin piiri

text: Sanalla W on merkitys, jos kaksi ehtoa täyttyy. Ensiksi W:n esiintymisen tapa peruslauseissa (eli yksinkertaisimmissa lauseissa joiden osana W voi olla) tulee olla kiinnitetty. Toiseksi, jos W esiintyy peruslauseessa S, tulee voida antaa vastaus seuraaviin kysymyksiin (jotka ovat Carnapin mukaan saman kysymyksen eri muotoiluja):Carnap käytti esimerkkinä sanaa 'arthropod', 'niveljalkainen'. Lause muotoa ”olio "x" on niveljalkainen” on peruslause, joka on johdettavissa lauseista ”"x" on eläin”, ”"x":llä on jaokkeellinen ruumis” ja ”"x":llä on nivelikkäät jalat”. Vastaavasti nämä lauseet voidaan johtaa lauseesta ”olio "x" on niveljalkainen”. Näin sanan 'niveljalkainen' merkitys on määrätty.


title: Wienin piiri

text: Carnapin mukaan monet metafysiikan sanat eivät täytä näitä vaatimuksia ja ovat siksi merkityksettömiä. Esimerkkinä Carnap mainitsee sanan 'prinsiippi', 'alkuperuste' tai 'perusajatus'. Sanalla on määrätty merkitys, jos lauseen ”"x" on "y":n prinsiippi” on tarkoitus olla sama kuin lauseen ”"y" on olemassa "x":n ansiosta” tai ”"y" saa alkunsa "x":stä”. Jälkimmäinen lauseista on täysin selvä: "y" saa alkunsa "x":stä jos "x":ää seuraa aina poikkeuksetta "y" ja "x":n ja "y":n välinen poikkeukseton suhde on empiirisesti todennettavissa. Carnapin mukaan metafyysikot eivät kuitenkaan tyydy tähän sanan 'prinsiippi' merkitykseen. He katsovat, ettei mikään "x":n ja "y":n välinen empiirinen suhde voi täysin selittää lauseen ”"x" on "y":n prinsiippi” merkitystä, koska on olemassa jotain, mitä ei voida tavoittaa kokemuksen keinoin, jotain, mihin ei voida soveltaa empiirisiä arviointiperusteita. Carnapin mukaan tällaisen empiirisen perusteen puuttuminen vie Carnapin mukaan sanalta 'prinsiippi' merkityksen, kun se esiintyy metafysiikassa. Siksi sellaiset metafyysiset näennäisväitteet kuten ”vesi on maailman prinsiippi” tai ”henki on maailman prinsiippi” ovat merkityksettömiä ja mielettömiä, koska niissä esiintyy merkityksetön ja mieletön sana.


title: Wienin piiri

text: On kuitenkin olemassa myös näennäisväitteitä, joissa esiintyy pelkästään merkityksellisiä sanoja. Nämä väitteet muodostuvat syntaksia rikkomalla. Esimerkkinä on lause ”Caesar on alkuluku”. Lauseen jokainen sana on mielekäs ja jokaisella on määrätty merkitys, mutta lauseessa ei ole mieltä. Ongelma on siinä, että 'alkuluku' on lukujen predikaatti, ei ihmisyksilöiden predikaatti. Esimerkissä lauseen mielettömyys on ilmeinen, mutta luonnollisessa kielessä kieliopin säännöt eivät estä vastaavanlaisten mutta vaikeammin tunnistettavissa olevien mielettömien sanayhdistelmien muodostamista. Luonnollisessa kielessä jokainen sanojen yhdistelmä muotoa ”"x" on "y"”, jossa "x" on substantiivi ja "y" on predikaatti, on hyväksyttävissä. Luonnollisessa kielessä ei itse asiassa tehdä eroa predikaatteihin, joita voidaan soveltaa ihmisyksilöihin, ja predikaatteihin, joita voidaan soveltaa lukuihin. Näin ”Caesar on sotilas” ja ”Caesar on alkuluku” ovat yhtä lailla syntaksiltaan oikein muodostettuja, päinvastoin kuin esimerkiksi ”Caesar on ja”, joka on muodostettu väärin. Johdonmukaisesti muodostetussa kielessä erityyppisten predikaattien ero on Carnapin mukaan määritelty täsmällisesti, ja sellaiset näennäisväitteet kuin ”Caesar on alkuluku” ovat syntaksiltaan väärin muodostettuja. Nyt, ja tämä on Carnapin väitteen ydin, metafyysiset väitteet, joissa ei esiinny mielettömiä sanoja, ovat mielettömiä siksi, että ne on muodostettu tavalla, joka on luvallinen luonnollisissa kielissä, mutta ei loogisesti muodostetuissa kielissä.


title: Wienin piiri

text: Carnap pyrki osoittamaan yleisimmät syyt virheisiin, joista metafyysiset näennäisväitteet voivat saada alkunsa. Eräs syy virheisiin oli verbin 'olla' monimerkityksellisyys, koska sitä käytettiin joskus kopulana eli yhdistäjänä (”Minä olen nälkäinen”) ja joskus osoittamassa olemassaoloa (”Minä olen”). Jälkimmäinen lause vihjaa virheellisesti predikaattimuodosta, ja tästä seuraa vihjaus, että olemassaolo olisi predikaatti. Ainoastaan nykyaikainen logiikka, joka esitteli erityisen merkinnän tarkoittamaan olemassaoloa (merkintä formula_1), joka esiintyy ainoastaan sellaisissa väitteissä kuin formula_2, ei koskaan predikaattina, on osoittanut, ettei olemassaolo ole predikaatti, ja näin paljastanut loogisen virheen, josta sellaiset näennäisväitteet kuin ”cogito ergo sum” ovat saaneet alkunsa.


title: Wienin piiri

text: Toinen syy virheisiin oli tyyppien sekoittaminen niin, että toisen lajin predikaattia käytetään toisen lajin predikaattina. Esimerkiksi näennäisväittämä ”tiedämme ei-mitään” on analoginen lauseen ”tiedämme sateen” kanssa, mutta siinä missä jälkimmäinen on oikein muodostettu, ensin mainittu on väärin muodostettu, ainakin loogisesti muodostetussa kielessä, koska käsitettä 'ei-mitään' käytetään väärin substantiivina. Formaalissa kielessä 'ei-mitään' tarkoittaa vain samaa kuin formula_3, kuten ”ei "ole olemassa" mitään mikä on ulkona”, eli formula_4, ja näin 'ei-mitään' ei koskaan esiinny substantiivina eikä predikaattina.


title: Wienin piiri

text: Mikä sitten on metafysiikan rooli? Carnapin mukaan sillä on silti sisältöä, vaikkakaan ei teoreettista sisältöä: metafyysiset väitteet ilmaisevat ihmisten asenteita elämää kohtaan. Metafysiikka on taidetta samoin kuin lyyrinen runous. Metafyysikko käyttää välineenään teoretisointia taiteen keinojen sijaan: hän sekoittaa taiteen ja tieteen, elämää koskevan asenteen ja tiedon, ja saa siten aikaan epätyydyttäviä ja riittämättömiä tuloksia. Kuten Carnap kirjoitti, "”Metafyysikot ovat muusikoita ilman musikaalisia kykyjä”".


title: Wienin piiri

text: Wienin piiri oli hyvin toimelias mainostamaan uusia filosofisia ajatuksia. Se järjesti useita tietoteoreettisia ja filosofisia kongresseja yhdessä Berliinin piirin kanssa. Ensimmäiset alustavat kongressit järjestettiin Prahassa (1929), Königsbergissä (1930) ja Prahassa (1934). Ensimmäinen tieteellisen filosofian kongressi järjestettiin Pariisissa (1935), ja sitä seurasivat kongressit Kööpenhaminassa (1936), Pariisissa (1937), Britannian Cambridgessa (1938) ja Massachusetts Cambridgessa (1939). Königsbergin kongressi (1930) oli hyvin tärkeä, koska Kurt Gödel ilmoitti todistaneensa ensimmäisen kertaluvun logiikan täydellisyyden ja formaalin aritmetiikan epätäydellisyyden. Toinen hyvin mielenkiintoinen kongressi oli Kööpenhaminan kongressi (1936), joka oli omistettu kvanttifysiikalle ja kausaliteetille.


title: Wienin piiri

text: Vuosien 1928 ja 1937 välillä Wienin piiri julkaisi kymmenen teosta Schlickin ja Frankin toimittamassa kokoelmassa nimeltä "Schriften zur wissenschaftlichen Weltauffassung" (Kirjoituksia tieteellisestä maailmankäsityksestä). Muun muassa Karl Popperin teos "Logik der Forschung" julkaistiin tässä kokoelmassa. Seitsemän teosta julkaistiin toisessa kokoelmassa nimeltä "Einheitswissenschaft" (Yhtenäistiede). Vuonna 1930 Rudolf Carnap ja Hans Reichenbach alkoivat toimittaa julkaisua "Erkenntnis", jota julkaistiin vuoteen 1940 saakka. Vuodesta 1939 sitä toimittivat Otto Neurath, Rudolf Carnap ja Charles W. Morris.


title: Wienin piiri

text: Seuraavassa on luettelo Wienin piirin kahdessa kokoelmassaan julkaisemista teoksista:


title: Wienin piiri

text: Schriften zur wissenschaftlichen Weltauffassung, toimittajat Schlick ja Frank:


title: Wienin piiri

text: Einheitswissenschaft, toimittajat Carnap, Frank, Hahn, Neurath, Joergensen (Hahnin kuoltua), Morris (vuodesta 1938):


title: Wienin piiri

text: Alfred Jules Ayer tutustutti brittiläiset akateemiset piirit Wienin piirin töihin. Myös Karl Popper oli tärkeässä asemassa Wienin piirin ajatusten vastaanoton ja arvostelun kannalta, vaikka hän ei koskaan osallistunutkaan piirin kokouksiin.


title: Wienin piiri

text: Suomalainen Eino Kaila (1890–1958) osallistui Wienin piirin kokouksiin ja toi loogisen empirismin Suomeen.


title: Wienin piiri

text: Looginen positivismi levisi Yhdysvalloissa 1920- ja 1930-luvuilla. Schlick toimi vierailevana professorina Stanfordin yliopistossa vuosina 1929 ja 1932, kun taas Feigl, joka oli muuttanut Yhdysvaltoihin vuonna 1930, toimi lehtorina (1931) ja professorina (1933) Iowan yliopistossa. Loogisen positivismin leviämiseen Yhdysvaltoihin vaikuttivat huomattavasti myös Carl Hempel, Hans Reichenbach, Rudolf Carnap ja Philipp Frank


title: Wienin piiri

text: Toinen linkki Yhdysvaltoihin oli Willard Van Orman Quine joka matkusteli vuosina 1932–1933 Wienissä, Prahassa ja Varsovassa.


title: Daws Butler

text: Charles Dawson ”Daws” Butler (16. marraskuuta 1916 – 18. toukokuuta 1988) oli yhdysvaltalainen ääninäyttelijä. Hän toimi vuosikymmenien ajan äänenä lukuisille tunnetuille piirroshahmoille kuten Jogi-karhulle ja Hakki-koiralle. Butler palkittiin Anniella elämäntyöstään ääninäyttelijänä vuonna 1984.


title: Daws Butler

text: Butlerin kuoltua hänen työtään jatkoi Greg Burson, joka oli ollut monien vuosien ajan hänen henkilökohtaisessa opastuksessaan, myös Nancy Cartwright, Corey Burton ja Bob Bergen olivat Butlerin opissa.


title: Daws Butler

text: Butler ei koskaan ajatellut tekevänsä äänityötä ja ollessaan high schoolissa, hän oli hyvin ujo ja syrjäänvetäytyvä. Butler oli kuitenkin hauska poikien kesken, mutta ujosteli tyttöjen ja suuren yleisön edessä. Viihdyttäessään kavereitaan hän ei omien sanojensa mukaan edes tiennyt tekevänsä imitaatiota. Butler tiesi olevansa hyvä näyttelemisessä, mutta pienen kokonsa vuoksi torjui ajatuksen ja kiinnostui enemmän kirjoittamisesta, jossa hän oli myös hyvä. Butler ajatteli tulevansa animaattoriksi tai jotain piirrettyihin liittyvää, sillä hän piti kirjoittamisesta ja piirtämisestä. Jonkin aikaa Butler kävi amatöörikisoissa Chicagossa yrittääkseen päästä yleisön kammosta eroon. Kuullessaan ensimmäisiä nauruja hänen pelkonsa hävisi vähitellen ja pian Butler tottui tämän myötä esiintymään yleisön edessä.


title: Daws Butler

text: Butler meni 1940-luvulla tapaamaan Johnny Burtonia Warner Bros. Animationille ja halusi kokeilla ääninäyttelemistä huolimatta siitä, ettei hän ollut aikaisemmin tehnyt mitään äänirooleja. Butler koe-esiintyi suoraan Burtonin pöydän edessä ja teki noin 25 eri hahmon ääntä, joita hän keksi. Burton oli vakuuttunut, mutta kertoi Mel Blancin tekevän heille kaikkien hahmojen äänet ja ehdotti ottamaan yhteyttä Metro-Goldwyn-Mayerilla työskentelevään Tex Averyyn. Myöhemmin Butler meni tapaamaan Averyä ja astui sisään studioteatteriin. Avery istui teatterissa ja Butler siirtyi mikrofonin ääreen, jossa hän esitti noin 40 minuutin verran kaiken mahdollisen äänen, joita hänelle tuli mieleen, kuten englantilaisia, skotlantilaisia, irlantilaisia, venäläisiä ja puolalaisia hahmoja, sekä etelän murteella puhuvia hahmoja, itä-Lontoon murteella puhuvia hahmoja, vanhoja miehiä ja pikkulapsia. Kaiken tämän jälkeen Avery oli vakuuttunut ja seuraavana aamuna Butler sai puhelin soiton, jossa hän kuuli saavansa työpaikan. Hän ei kuitenkaan kuulunut mihinkään ammattiliittoon ja soitti Screen Actors Guildiin, jossa Butler kertoi saaneensa juuri työpaikan ääninäyttelijänä, minkä jälkeen hän meni tapaamaan Tex Averyn tehdäkseen ensimmäisen äänityssessionsa Metro-Goldwyn-Mayerilla.


title: Pohjois-Kymen musiikkiopisto

text: Pohjois-Kymen musiikkiopisto on Kouvolassa sijaitseva musiikkioppilaitos. Se on perustettu vuonna 1971, jolloin Pohjois-Kymenlaaksossa toimineet Kouvolan seudun musiikkiopisto sekä Kuusankosken musiikkiopisto yhdistyivät.


title: Pohjois-Kymen musiikkiopisto

text: Pohjois-Kymen musiikkiopisto on kannatusyhdistyspohjainen, lakisääteistä valtionapua nauttiva oppilaitos. Opiston sijaintikunta on Kouvolan kaupunki, muut osakaskunnat ovat Iitti ja Luumäki. Opetusta annetaan kaikissa osakaskunnissa sekä useissa toimipisteissä eri puolilla Kouvolaa (esim. Kuusankoskella, Anjalankoskella, Elimäellä, Jaalassa ja Valkealassa).


title: Pohjois-Kymen musiikkiopisto

text: Pohjois-Kymen musiikkiopisto on Suomen suurimpia musiikin perusopetusta antavia laitoksia. Musiikkileikkikoulusta ammattivalmennukseen ulottuva opetustarjonta kattaa yli 30 soitinta, laulun, kuorot, yhtyeet sekä orkesterit. PKMOn siipien suojissa opiskelee noin 1200 oppilasta ja sieltä kajahtavat Kymi Brass -tapahtuman ja PKMO oopperan näyttämöproduktioiden sävelet.


title: Moritz Schlick

text: Moritz Schlick (s. 14. huhtikuuta 1882, Berliini – k. 22. kesäkuuta 1936, Wien) oli saksalainen filosofi, joka tunnetaan loogisen empirismin kehittäjänä.


title: Moritz Schlick

text: Varakkaaseen perheeseen syntynyt Schlick oli koulutukseltaan fyysikko, mutta hänet tunnetaan aktiivisena osallistujana ja keskustelijana filosofian alalla. Hän sai Wienin yliopiston fysiikan professuurin 1922.


title: Moritz Schlick

text: Schlickin tutkimusaiheita olivat syysuhde ja todennäköisyys, estetiikka, logiikka ja etiikka. Etiikan alalla hän pohti onnellisuutta hyvän elämän päämääränä. Fysiikan alalla hän perehtyi Einsteinin erityiseen suhteellisuusteoriaan ja modernin fysiikan aika- ja avaruuskäsityksiin. Hänen merkittävin antinsa oli kuitenkin hänen tieteenfilosofiassaan, jolla tuli myöhemmin olemaan vaikutusta etenkin Pohjoismaissa, Isossa-Britanniassa ja Pohjois-Amerikassa.


title: Moritz Schlick

text: 1920-luvulla Moritz Schlickin ympärille rakentui hänen oppilaistaan keskustelukerho, jota yhdisti kiinnostus nykyaikaiseen logiikkaan. Tätä alettiin nimittää Wienin piiriksi. Sen keskeisimpiä jäseniä olivat Schlick itse, Rudolf Carnap, Otto Neurath, Kurt Gödel, Herbert Feigl ja vastaväittäjänä Karl Popper. Toiminnassa oli mukana kymmeniä muitakin filosofeja. Suomeen Wienin piirin ajatuksia toi Eino Kaila, vaikkei hän hyväksynytkään sen kaikkia linjauksia.


title: Moritz Schlick

text: Schlick oli loogisen empirismin perustaja. Tämä aate liittyi positivistiseen perinteeseen, jonka oli perustanut Auguste Comte. Looginen positivismi asetti työlleen useita lähtökohtia. Filosofian tuli olla tieteen kielen arvostelua. Maailmankäsityksen tuli olla tieteellinen, painottaen järkeä ja tiedettä, vastustaen metafyysisiä hahmotteluja. Tieteellisen tiedon on perustuttava kokemukseen. Tiedon on oltava verifioitavissa, eli todistettavissa oikeaksi tai vääräksi, muuten se on tieteellisessä mielessä sisällöltään merkityksetöntä. Tavoitteena oli, että yksi yhtenäinen tiede käsittäisi kaikki erityistieteet.


title: Moritz Schlick

text: Schlick tunsi Wittgensteinin ja he kävivätkin keskusteluja filosofiasta. Schlick tutki tahollaan Wittgensteinin "Tractatusta" ja se liittyi merkittävällä tavalla hänen perustamansa Wienin piirin toimintaan. Oli osaltaan Schlickin vaikutusta, että Wittgenstein jatkoi filosofisia tutkimuksiaan.


title: Moritz Schlick

text: Schlick kuoli kun hänen entinen oppilaansa Johann Nelböck ampui häntä rintaan Wienin yliopiston portailla.


title: Tutkanpaljastin

text: Tutkanpaljastin on laite, joka paljastaa tutkan. Arkikielessä termillä tarkoitetaan yleensä laitetta, joka havaitsee poliisin käyttämän nopeusvalvontatutkan ja varoittaa siitä.


title: Tutkanpaljastin

text: Tutkanpaljastin havaitsee poliisin nopeusvalvontatutkan elektromagneettisen säteilyn ja hälyttää siitä esimerkiksi merkkiäänellä ja -valolla. Tutkanpaljastin voi havaita X-, K-, Ka- ja Ku-taajuuksia käyttävät tutkat. Joissain malleissa on myös tunnistin, joka havaitsee laserilla tehtävät nopeuden mittaukset.


title: Tutkanpaljastin

text: Suomessa poliisi käyttää ainostaan Ka-taajuudella toimivia Stalker-tutkia kiinteästi asennettuna tavallisissa poliisiautoissa ja moottoripyörissä sekä saman valmistajan käsitutkia nopeusratsioissa. Tämän lisäksi käytössä on K-taajudella toimivia Multanova-tutkia kamerapakettiautoissa.


title: Tutkanpaljastin

text: Joissain tutkanpaljastimissa on myös GPS-ominaisuus, jolloin siihen voidaan tallentaa esimerkiksi nopeusvalvontakameroiden sijainnit, joita lähestyttäessä tutkanpaljastin hälyttää.


title: Tutkanpaljastin

text: Poliisi käyttää tutkanpaljastimien havaitsemiseen Spectre-tutkanpaljastimen paljastajaa. Spectre havaitsee tutkapaljastimen oskilaattorista "vuotavan" elektromagneettisen säteilyn.


title: Tutkanpaljastin

text: Uudemmissa tutkanpaljastimissa "vuoto" on useimmiten niin vähäistä että ne voidaan havaita vasta kymmenien senttien päästä, joten ne ovat Spectrelle käytännössä näkymättömiä. Tämän vuoksi onkin kyseenalaista asennetaanko uusiin poliisiautoihin enää Spectre-laitteistoja.


title: Tutkanpaljastin

text: Pääasiassa tutkanpaljastimia löydetään rajanylitystarkastuksissa, ajokäyttäytymistä tarkkailemalla sekä tavallisissa ratsioissa.


title: Tutkanpaljastin

text: Paljastinlaitetta ei saa käyttää eikä pitää hallussa moottorikäyttöisessä ajoneuvossa tai sen perävaunussa, joka on yleiselle liikenteelle tarkoitetulla tai yleiseen liikenteeseen käytetyllä alueella.


title: Tutkanpaljastin

text: Paljastinlaitteen maahantuonti ja valmistus levittämistarkoituksessa, pitäminen kaupan, myyminen, muu luovuttaminen, huoltaminen, korjaaminen sekä asentaminen moottorikäyttöiseen ajoneuvoon tai sen perävaunuun on kielletty.


title: Tutkanpaljastin

text: Tutkanpaljastimen käytöstä, hallinnasta tai välittämisestä on säädetty sakkorangaistus. Koska pakkokeinolain mukaan kotietsinnän tai henkilötarkastuksen edellytyksenä on epäily sellaisesta rikoksesta, josta säädetty ankarin rangaistus on vähintään kuusi kuukautta vankeutta, niin "paljastinlaiterikkomusta" epäiltäessä voidaan toimittaa kotietsintä "todennäköisesti epäiltäessä" ja henkilötarkastus "erittäin todennäköisesti epäiltäessä" mainittua rikkomusta.


title: Tutkanpaljastin

text: Tutkanpaljastimen tilaaminen ulkomailta omaan käyttöön ja hallussapito sinänsä ei ole laitonta.


title: Tutkanpaljastin

text: Tutkanpaljastimen käyttö on laillista Albaniassa, Iso-Britanniassa,Tsekkissä, Unkarissa ja Sloveniassa.


title: Tutkanpaljastin

text: Tutkanpaljastimen käyttö henkilöautoissa on laillista kaikissa muissa osavaltioissa paitsi Virginiassa ja Washington DC:ssa.


title: Tutkanpaljastin

text: Kanadassa tutkanpaljastin on sallittu Brittiläisessä Kolumbiassa, Saskatchewanassa sekä Albertan provinsseissa.


title: Tutkanpaljastin

text: Sotilaallisessa käytössä on usein lentokoneessa tai ajoneuvossa ja jopa yksittäisellä sotilaalla tutkanpaljastinta muistuttava laite, tutkailmaisin, jonka tarkoituksena on ilmaista ja varoittaa tutkan mittauksen ja asejärjestelmän vaikutuspiirissä olemisesta, ja sillä tavalla helpottaa asevaikutuksen väistämistä. Tutkailmaisin on yksinkertaisempi ja halvempi laite, kuin varsinaiset elektronisen tiedustelun laitteet. Se sisältyy lähes aina sotilaslentokoneen omasuojajärjestelmiin.


title: Josiah Willard Gibbs

text: Josiah Willard Gibbs (11. helmikuuta 1839 New Haven – 28. huhtikuuta 1903 New Haven) oli yhdysvaltalainen fyysikko, matemaatikko ja kemisti. Matemaattisessa fysiikassa Gibbs kuuluu merkittävimpiin termodynamiikan kehittäjiin ja matematiikassa vektorianalyysin keksijöihin.